######  Stema%20(100px) Prova14

**Republika e Kosoves Komuna e Gjilanit**

**Republika Kosova Opstina Gnjilane**

**Republic of Kosovo Municipality of Gjilan**

 **Gilan Belediyesi**

**PROCESVERBAL**

I mbajtur në Seancën e katërt të Kuvendit të Komunës së Gjilanit më  **27.04.2016** me këtë:

# R E N D P U N E

 **1**. Konstatimi i prezencës së anëtarëve të KK-së dhe miratimi i procesverbalit të seancës së kaluar.

 **2. Rekomandimet e Komitetit për Politikë dhe Financa:**

* 1. Raporti financiar Janar-Mars 2016
	2. Propozim Vendimi për qasjen e Revidimit të Planit Zhvillimor Komunal “Gjilani 2015”
	3. Propozim Vendimi për qasjen e Revidimit të Planit Rregullues Urban-të Hollësishëm “Qendra- z-1”
	4. Propozim vendimi për lejimin e këmbimit të Pronës së paluajtshme Komunale me pronën e paluajtshme private për nevoja të Rrugës Qarkore sipas PRRU “Fidanishte”-Gjilan
1. Të ndryshme.

**Seanca i filloi punimet në ora 10:15**

Në punimet e seancës së katërt të vitit 2016 morën pjesë:

Anëtarët e Kuvendit

Zv/kryetari i Komunës, z. Rexhep Kadriu

Përfaqësuesja e OSB-së, znj. Sadetë Tërnava-Osmani dhe Irfan Ukshini

Përfaqësuesi i OJQ “ Lansdowne” Shaban Tërziu

Kryesuesi i Komitetit për Komunitete-Kemal Shahin

Mediat

Seancën e katërt të vitit 2016 e hapi dhe e udhëhoqi kryesueseje Kuvendit znj.Valentina Bunjaku-Rexhepi, e cila i përshëndeti të gjithë anëtarët e Kuvendit dhe të pranishmit e tjerë të cilët i monitorojnë punimet e kësaj seance, po ashtu falënderoi edhe zyrën për marrëdhënie me publikun, e cila e ka realizuar projektin që seancat e Kuvendit të shikohen drejtpërdrejtë edhe në You Tube dhe Komuna e Gjilanit të jetë njëra ndër Komunat më transparente. Ky projekt ka një kosto të vogël buxhetore në shumë prej 950 €.

1. **Konstatimi i prezencës së anëtarëve të KK-së dhe miratimi procesverbalit të seancës së kaluar.**

Në punimet e seancës së katërt ishin të pranishëm 33 anëtarë të Kuvendit kurse munguan –Ismet Hajdini dhe Sergjan Mitroviq.

Procesverbali i seancës së kaluar pati vërejtje :

**Nevzad Isufi**: kërkoj që emri im të shënohet Nevzad Isufi e jo Nevzat Isufi, sepse këtë vërejtje e kam paraqitur disa herë.

**Fehmi Sylejmani**: në faqe 12 në paragrafin e dytë nuk shkruhet matematikisht

 1:50 min, sepse është fjala për orë. Po ashtu në faqe 18 në paragrafin e fundit ku shkruan : Ne si LVV kërkojmë që Komuna mos të ndaj ndihma në asnjë mënyrë për të gjitha klubet sportive, duhet të përmirësohet dhe të shkruhet që Komuna të mos ndalet, të ndaj ndihma për klubet sportive.

**Aprovohet procesverbali i seancës së kaluar nga të gjithë anëtarët e Kuvendit me vërejtjet e dhëna.**

Në vijim të punimeve, kryesuesja e hapi debatin për rendin e punës.

**Bujar Nevzadi**: nuk po e them rastësisht që Kryetari i Komunës mungon, sepse është seanca e 20-të e Kuvendit që nuk merr pjesë, Kryetari Haziri dhe ne si grup parlamentar dhe si PDK, kemi thënë nga fillimi se Komuna e Gjilanit nuk ka Kryetar, për këtë arsye edhe gjendja në Komunën e Gjilanit është kështu. E përshëndes projektin që ka të bëjë me transmetimin live në You Tube, por kërkoj edhe nga ju zonja Kryesuese që të jesh sa më transparente në këtë seancë. Prandaj si grup parlamentar kërkojmë nga ju që në rend të ditës ta futni edhe “ Rrënimin e Fabrikës së bukës Kualiteti”.

Arsyet pse ne kërkojmë këtë pikë, është se ne e kemi pasur të vetmen fabrikë të bukës në regjionin e Anamoravës dhe ky Kryetar gjatë fushatës ju ka premtuar bujqve zhvillim të bujqësisë, duke ju thënë se do të ketë prodhim sa më të madh dhe Fabrika e Bukës “Kualiteti” do të jetë vend për grumbullimin e Grurit për Anamoravë, ndërsa sot po ndodh rrënimi i kësaj fabrike e cila është një vepër skandaloze. Për dy vite e gjysmë të këtij mandati dhe të kësaj qeverisjeje, në oborrin e kësaj fabrike Kryetari i Komunës i ka lejuar të ndërtohen 5 ndërtesa kolektive, pa asnjë plan ndërtimor dhe në kundërshtim të plotë me kushtet e urbanizmit.

Kryetari i Gjilanit në vend që ta ndihmoj vizionin e kësaj fabrike, ai po e ndihmon shkatërrimin e saj dhe ekonomin Gjilanase dhe këtë e bën me vetëdije të plotë dhe për interesa të ngushta personale.

Në fillim të mandatit të tij Kryetari Haziri, e bëri shuarjen e drejtorisë së Inspeksionit, pastaj i largoi inspektorët nga vendi i punës, me të vetmin qëllim që të përfitoj për vetën e tij dhe një grup të ngushtë individësh. Prandaj shikojeni sot si e kemi gjendjen në Komunën tonë dhe nuk besoj që kësi kaosi urbanistik ka ndonjë Komunë tjetër e Kosovës.

Të kompleksi i shkollave të mesme u ngulfat i tërë kompleksi, sepse edhe trotuaret janë zënë. Prandaj ne si grup i këshilltarëve kërkojmë që gjithsesi të futët në rend të ditës pika për Fabrikën e Bukës dhe këtë propozim kërkoj që ta përkrahin edhe grupet e tjera.

Para disa dite e dëgjova drejtorin e DUPMM, i cili është i akuzuar nga Prokuroria, duke thënë se ne po bëjmë punë t’hairit, prandaj unë dua ta pyes këtë drejtor se cila është ajo kjo punë e hairit, kur vazhdimisht bëhet shkatërrimi i qytetit, po ashtu të na tregoj, si ka marrë leje të kompleksi i shkollave të mesme të ndërtohet një objekt? si ju kanë dhënë leje ndërtesave që po ndërtohen në hyrje të Gjilanit dhe rruga aty që po ndërtohet ofrohet në derë të ndërtesave? si do të dalin fëmijët në atë rrugë për të shkuar në shkollë, kur ajo rrugë është bllokuar?

Prandaj kërkoj që në rend të ditës të futët Fabrika e Bukës “Kualiteti” dhe të diskutohet rreth kësaj çështje.

**Nevzad Isufi**: në mbledhjen fundit të KPF-së, jemi marrë veshë që një pjesë të kohës t’ia kushtojmë çështjes së mos dhënies së përgjigjeve në pyetjet e Këshilltarëve që po ju bëjnë drejtorëve dhe ju keni premtuar zonja Kryesuese se ne do të marrim përgjigje. Unë kam pritur që në këtë seancë të KK-së të jetë prezentë dhe Kryetari i Komunës i cili e ka përgjegjësinë kryesore për mos marrjen e përgjigjeve nga drejtorët e drejtorive. Ndërsa ju zonja Kryesuese jeni deklaruar se për të gjitha pyetjet e parashtruara, përgjigjet do t’i merrni me shkrim.

Shtrohet pyetja se ku janë ato përgjigje? besoj se një muaj ka qenë i mjaftueshëm për t’i marrë ne përgjigjet, por nuk e di këta drejtor a e shfletojnë ndonjëherë procesverbalin e mbledhjeve të kaluara që t’i shohin se cilat pyetje janë bërë, sepse shpesh ndodhë që edhe për pyetjet që ne i bëjmë, drejtorët nuk janë prezent në seancë. Mendoj se kjo çështje është shumë serioze, sepse ne nuk marrim përgjigje as me afat e as pa afat dhe nuk e di pse ndodh ky injorim, apo drejtorët nuk kanë përgjigje sepse s’kanë bërë asnjë punë për të dhënë përgjigje për to.

Kam disa pyetje për drejtorët, e në radhë të parë për drejtorin e DUPMM, ku do të doja ta pyes se deri në fund të afatit për aplikim, sa aplikacione për legalizimin e objekteve janë pranuar në DUPMM ? sa objekte janë ndërtuar pa leje e që duhet t’i nënshtrohen legalizimit ? Për periudhën 2010-2015 sa leje ndërtimore janë dhënë për ndërtime të objekteve për banim kolektiv dhe me rastin e implementimit të tyre sa janë respektuar këto leje dhe cili është përpjesëtimi i paraparë i planit rregullues urban dhe sipërfaqes tokësore të destinuar për gjelbërim ?

Pyetje për drejtorin e DZHE-së- Në artikullin e Gazetës “Koha Ditore” të datës 9 prill 2016 thuhet se Komuna e mbështet idenë për Palestrën dhe t’i lejohet partneritet Publiko-Privat në Palestrën e Sporteve “Bashkim Selishta” ose “Petriti”, dhe pyetja ime është: cilat projekte të partneritetit publiko-privat janë trashëguar nga qeverisja e kaluar dhe cilat janë arsyet që pas dy vite e gjysme qeverisje nuk keni ndërmarrë asgjë, kurse tani po mendoni ta aktualizoni këtë partneritet publiko-privat ?

Pyetje për drejtorin e DSHPIB- cilat janë lokacionet dhe emrat e rrugëve që do të riparohen ? cilat janë rrugët në të cilat do të ndërtohen trotuaret? Cilat janë rrugët në qytet dhe në fshatra që do të vendosen shenjat e sinjalizimit horizontal dhe vertikal? A ka pasur konkurs për zgjedhjen e operatorit për renovim, fasadim, të objektit të Komunës përball Hotelit “Kristal”, cili është ky operator dhe si e ka fituar të drejtën e këtyre punimeve? ngase ka qytetarë të cilët ankohen duke thënë se ky operator po vepron pa iu nënshtruar tenderit.

**Valentina Bunjaku-Rexhepi**: në KPF, ju z.Isufi keni sjellë një numër të madh të pyetjeve dhe kërkesave dhe në atë mbledhje kemi vendosur që këto çështje mos t’i fusim në rend të ditës së seancës së sotme të KK-së, sepse ju nuk e keni dorëzuar materialin me shkrim për anëtarët e KPF-së dhe kjo ka mbetur që të shqyrtohet për seancën e radhës. Unë kam thënë që pyetjet të cilat i keni për drejtorët, ata do të jenë të gatshëm të përgjigjen në fund seancën e KK-së.

**Nevzad Isufi**: kryesuese, ju i keni ngatërruar pyetjet dhe rekomandimet, sepse për rekomandimet që i kemi dhënë ne si LVV, ju keni dashur që të mbahet një mbledhje e jashtëzakonshme e KPF-së për t’i shqyrtuar ato rekomandime. Unë tani po flas për pyetjet të cilat i kam bërë në seancat e KK-së.

**Valentina Bunjaku-Rexhepi**: faleminderit për sqarimin z. Isufi, por në kërkesat e juaja nuk janë vetëm rekomandimet, por ka edhe pyetje, mendoj se i keni ngatërruar. Por sido që të jetë ne në KPF kemi marrë vendim që për rekomandimet e juaja t’i analizojmë dhe shqyrtojmë në mbledhjen e radhës, ndërsa për pyetjet e juaja drejtorët kanë për obligim të përgjigjen në seancën e Kuvendit.

**Bajram Hasani**: po inkuadrohem në diskutimin e z.Bujar Nevzadi, lidhur me Fabrikën e Bukës “Kualiteti”, për shkak se dua të flas në cilësinë e ekspertit si ekonomist për të treguar se si ka rrjedhë procesi i privatizimit.

Ju e dini që Fabrika e bukës, por edhe shumë fabrika të tjera në Gjilan, janë privatizuar me spinof të rregullt, sepse procesi i privatizimit ka qenë me spinof special dhe spinof të rregullt.

Aty ku privatizimi ka qenë me spinof special, ndërmarrja ka pasur disa kritere të cilat nuk kanë mundur t’i zbatojnë, e konkretisht Fabrika e Bukës “Kualiteti” ka pas spinof special 2 vjeçar, qe do të thotë se nuk ka mundur ta ndërroj veprimtarinë e saj që të jetë qendër grumbulluese e grurit për 2 vite. Ky privatizim, është bërë në qeverisjen e PDK-së, mirëpo këtu nuk ka qenë asnjë shkelje, sepse pronari pas 2 viteve e ka gëzuar të drejtën e tij ligjore, që me atë pronë të bëjë çfarë të dojë. Këtë sqarim e bëra për hir të opinionit, sepse ne nuk mund ta imponojmë pronarin në të drejtat e tij. Sa i përket objekteve përreth ato kanë leje ndërtimi, e a janë zbatuar kriteret apo jo, për këtë janë përkatës DUPMM.

**Fehmi Sylejmani**: e përgëzoj zyrën për Informim për këtë projekt drejtpërdrejtë në You Tube, sepse për gjërat e bukura ne jemi mirënjohës dhe gjithmonë duhet t’i përkrahim, sepse në këtë rast ka të bëjë me transparencën dhe ne jemi më këmbëngulës që gjithçka që punohet të jetë transparentë.

Çështja tjetër që e kërkoj, është që këto ulëse që ne jemi të ulur mundësisht të rishikohen dhe të kthehen në ulëse lëvizëse, sepse po na pamundësojnë edhe akomodimin edhe mundësinë për të dalë në foltore e cila është e paraparë edhe për këshilltarët Komunal.

Në këtë seancë nuk është prezent drejtori i Arsimit, sepse unë kam vërejtje publike me rastin e pranimit në vendin e punës “ zyrtarë në shkollat e mesme” dhe ne mendojmë se këtu është thyer dhe është shkelë ligji me “dy këmbë”, dhe ne nuk po i kërcënohemi por po e paralajmërojmë që në momentin që LVV-ja vjen në pushtët këto parregullsi që janë bërë në DKA do të anulohen dhe shkelësit e ligjit do të sanksionohen.

Sa i përket propozimit të z. Nevzadi lidhur me Fabrikën e Bukës “Kualiteti” ne e përkrahim që kjo pikë të futët në rend të ditës dhe të diskutohet kjo çështje, sepse ne gjithmonë kemi qenë kundër privatizimit dhe tani po e shohim të gjithë se çfarë pasoja po na sjellë ky privatizim, e pikërisht me rastin e kësaj fabrike të bukës, kur dimë që rajoni i Anamoravës, ka një tokë jashtëzakonisht pjellore, e kjo ju ka pamundësuar bujqve që ta sigurojnë grurin e tyre. Kjo është një politikë shumë e gabuar dhe nëse kemi mundësi ta ndalojmë rrënimin e kësaj fabrike, aq sa ka mbetur edhe pse më duket se deri më tani ajo veç gati është rrënuar e gjitha.

**Riad Rashiti**: dua ta shpreh vërejtjen time për ju zonja Kryesuese, sa i përket gjendjes tuaj për fillimin e seancës, sepse po bie në presion të drejtorëve, e unë po ndihem keq nga kjo gjendje, ku drejtorët po të tregojnë se sa minuta një këshilltarë të merr fjalën dhe kush ta merr fjalën. Drejtorët Komunal nuk e kanë këtë të drejtë që të ju tregojnë juve se kush ta merr fjalën i pari, sa të zgjatë fjalimi i një këshilltari Komunal dhe çka të flasim ne, prandaj nga ky presion duhesh të lirohesh.

Kam bërë pyetje edhe në seancën e kaluar, e që ka të bëjë me një dyshim serioze për keqpërdorimin e fondit humanitarë për ndërtimin e shtëpive. Jam i detyruar që këtë shqetësim ta ngriti edhe sot, për arsye se në seancën e kaluar drejtori i DBF, u mundua që të paraqes shifra të mjegulluara dhe të paqarta, bile në disharmoni të plotë dhe mospërputhje me ato që ju si qeverisje Komunale i keni deklaruar. Ne edhe ju e kemi dëgjuar dhe lexuar deklaratën zyrtare të shefit të zyrës së Kryetarit z. Arbër Ismajlit, i cili ka deklaruar publikisht disa herë që janë 200.000 € të pa shfrytëzuara nga ky fondacion humanitarë.

Shifrat zyrtare, llogaritë bankare dhe drejtori i DBF-së edhe publikisht ka deklaruar se janë mbledhur 111.000€, prandaj shtrohet pyetja se ku janë mbetur 89.000 €, e nëse nuk ekzistojnë atëherë duhet dikush të jep llogari pse jep deklarata të rrejshme për qytetarët e Gjilanit, e nëse këto deklarata kanë qenë të sakta, atëherë të jepni llogari bile edhe ju zonja Kryesuese, sepse keni marrë pjesë në atë aktivitet dhe na informoni sot se ku janë mbetur 89.000€ të paditura, sepse nuk dimë a ka “gënjyer” një zyrtarë komunal apo jeni duke fshehur diçka ju.

**Isa Agushi**: lidhur me Fabrikën e bukës “Kualiteti” e cila do të rrënohet, por me shpalljen e Agjensionit të Privatizimit, ne e kemi ditur që gjithçka do të rrënohet, e këtë e kanë bërë qeveritarët tanë që vinë nga Qeveria, e në këtë rast mos të humbim kohë që të bëjmë diçka e ta keqpërdorim fabrikën e bukës, sepse dikush më herët se ne e ka shkatërruar jo vetëm këtë fabrikë, por të gjitha fabrikat që kanë ekzistuar në Kosovë. Këto shkatërrime janë bërë me përfitime nga “Peshqit e mëdhenj” që po i quajmë ne, prandaj ne si KK nuk duhet të humbasim kohë për këtë çështje, sepse kjo punë është e përfunduar qysh moti, sepse fabrika është shkatërruar, shumë njerëz janë mbetur pa punë dhe qytetarët e dinë se kush e ka bërë këtë privatizim dhe cila qeverisje ka qenë në pushtët.

E përgëzoj zyrën për Informim për këtë projekt, sepse është shumë i qëlluar, dhe po i dalim zot asaj që kemi thënë se ne do të jemi shumë transparent.

**Sejdulla Kadriu:** kam tri pyetje, mospërputhja e çmimeve në raftet e disa maketeve tregtare me çmimet e arkës, tani më është bërë dukuri legale dhe mashtrim i qytetarëve. Kur blerësi ankohet në arkë se është bërë mashtrim, menaxheri është kompetent duke thënë se i është ndërruar çmimi në vend i artikullit në fjalë, e përsëri blerësin e bëjnë fajtor. Nëse këto kompani janë aq të guximshme në mashtrimin e konsumatorëve, atëherë pse inspektorët nuk e ndalin këtë dukuri?

Rruga “Fejzulla Brestovci” është e dëmtuar tej mase dhe si pasoj e kësaj, në gropat e krijuara po pësojnë të gjithë qytetarë e sidomos nxënësit, ku nxënësit janë detyruar të kthehen në shtëpi për të ndërruar veshmbathjen e tyre nga ndotja e makinave, po ashtu parkingu në të dy anët e rrugës e vështirëson ecjen e tyre nxënësve, a do të merret ndonjë veprim për rregullimin e kësaj rruge?

Se nataliteti në Kosovë është në rënie, ky nuk është ndonjë lajm i ri, mirëpo a është dikush duke u marrë me këtë dukuri, askush. Prandaj dua të pyes në rishikimin e buxhetit të Komunës, a ka mundësi që Komuna të ndajë një shumë modestë për nënat të cilat lindin fëmijë, e kjo të bëhet me dëshminë e certifikatës së lindjes? Me këtë nuk duam t’i sigurojmë shpenzimet enorme të këtyre nënave, por sado pak i del në ndihmë fëmijës së posa ardhur në jetë.

Projekti për banim i cili po i del në ndihmë qytetarëve, askush nuk ju stimulon gëzimin e këtyre fëmijëve. Sipas disa informatave, në Komunën tonë brenda një viti lindin 1600 foshnje, me tendencë të rënies për çdo ditë, andaj a ka mundësi që Komuna e Gjilanit të ndaj një fond për fëmijët e porsalindur e konkretisht për nënat lehona?

**Bujar Nevzadi**: ne qëndrojmë pas propozimit tonë që Fabrika e bukës “Kualiteti” të futët si pikë e rendit të ditës. Ju jeni me plotë gojë transparencë, e nuk keni çka të fshihni këtu.

Kam disa pyetje sepse po shihet se keni filluar t’i ktheni si punëtorë hajnat në Komunë. Ka qenë një punëtor që në qeverisjen e PDK-së është zënë duke marrë derivate të objekti i kryetarit, e më pastaj ka ikur duke shkuar në Zvicër, e sot e pashë që i njëjti person me akuzë, është duke punuar prapë në Komunë. Po ashtu edhe para disa muajve ka ndodhur një problem me personelin e sigurimit të zyrës së Kryetarit, e tash është kthyer prapë në punë, edhe pse Kryetari ka marrë masa ndaj tij dhe ka kërkuar personalisht falje për këtë ndodhi.

Në fshatin Përlepnicë, punimet në rregullimin e kanalizimit janë ndërprerë dhe dua ta di arsyen e ndërprerjes së punimeve ?

Po ashtu në këtë fshat është premtuar disa herë që do të ndërtohet shtëpia e Kulturës, por akoma nuk është ndërtuar.

Milionat e kryetarit për projektet që po zotohet se do të fillojnë nuk po shihen askund, është nisur të punohet në rrugën në hyrje të Gjilanit dhe mund ta merrni me mend se në ato punime punojnë një Ekskavator, një Kamion dhe katër punëtorë. Punimet e asaj rruge paraqesin pengesa të mëdha për lëvizje të qytetarëve, prandaj kërkoj që nëse kjo Kompani është serioze, të punohet seriozisht e jo me dy punëtorë.

**Abdyl Aliu**: nuk jam kundër që secilit këshilltar t’i jepet fjala, por jo të teprohet dhe të përsëritën fjalët, sepse duhet ta çmojmë kohën që e kemi. Në emër të këshilltarëve të LDK-së jam që të vazhdojmë me këtë rend të ditës, por edhe kërkesën e opozitës ta kemi parasysh dhe të jemi dorë lirë e ta qesim këtë propozim në votim, e nëse kalon ta fusim edhe këtë propozim në rend të ditës.

Kolegu i cili diskutoi më herët nga radhët e LVV-së, për çështjen e Arsimit, kërkoi llogari nga DKA-ja dhe jep vërejtje publike e kërkon transparencë, por unë mendoj se transparenca duhet të kërkohet së pari nga vetvetja e pastaj nga të tjerët. Arsimi nuk ka të bëj vetëm me drejtorin e Arsimit, po në të parashihen dhe mësimdhënësit e Arsimit, e them këtë sepse me keqardhje disa nga këshilltarët Komunal që janë edhe pjesë e Arsimit, po i fshehin gjërat dhe po i ikin transparencës. Kemi pas raste kur kemi trajnimet e ndryshme e konkretisht një trajnim me USAID-in, me temë “ Buxhetimi në aspektin gjinor” ku është trajtuar nga të gjithë këshilltarët Komunal, dhe aty kanë marrë pjesë këshilltarët Komunal që janë pjesë të Arsimit, duke dalë nga shkolla me arsyetim se ka një aktivitet në Komunë e konkretisht pjesëmarrja në trajnim, e aty nuk ka marrë pjesë fare. Kemi rastin tjetër, me datën 20.04.2016 ka qenë përmbyllja e projektit për Bashkëpunimin Ndërkufitarë dhe aty kemi qenë të ftuar edhe këshilltarët Komunal, e kolegu mësimdhënës, del nga shkolla me arsyetim se ka aktivitet në Komunë dhe nuk vjen fare në atë aktivitet, por del e merret me aktivitet të partisë së LVV-së. Edhe sot, mësimi fillon në ora 7:30, kurse seanca e Kuvendit fillon në ora 10:00, e kolegu mund të mbaj mësim deri në fillim të seancës, por nuk e bën një gjë të tillë, e mos kërkoni të jeni transparent sepse ju nuk jeni vet transparent.

**Izmi Zeka**: e di që diskutimet po zgjatën më shumë se që parashihen, por megjithatë seanca e Kuvendit është një herë në muaj dhe shumë çështje grumbullohen për t’u thënë në seancë.

Ju njoftoj të gjithëve që kjo seancë është e fundit ku unë jam pjesëmarrës si anëtarë i Kuvendit. Vetëm dua të them që të lejohet debati të jetë sa më i qartë dhe demokracia të zhvillohet.

Për dy vite e gjysmë sa unë kam qenë anëtarë i Kuvendit, e kam ruajtur një kontinuitet dhe pak kam marrë fjalë, por për këto dy vite si ekzekutiv, premtimet të cilat ju kanë bërë qytetarëve nuk janë realizuar, megjithatë ju mund ta merrni si kritik apo si të doni, por ka vetëm fjalë që janë dhënë, e jo punë apo realizim të projekteve.

Sa i përket Fabrikës së Bukës “Kualiteti” mendoj se është mirë që të futët si pikë e rendit të ditës, sepse Gjilani është identifikuar me këtë fabrikë e me shumë fabrika të tjera. PDK-ja është për privatizimin, por mënyra e bërjes së saj ka rregulla, dhe këtë çështje të gjithë e dimë. Nuk ka asgjë të keqe nëse kjo pikë diskutohet, sepse në demokraci është debati.

Por një gjë po e them publikisht dhe me shumë bindje, në vitin 2017 PDK-ja do të jetë në qeverisje, andaj këtë gjë mbajeni në mend mirë.

Falënderoj të gjithë kolegët e mi, ekzekutivin dhe të gjithë për bashkëpunimin e tyre, mediat, drejtorët dhe Kryetarin për komunikimin e ndërsjellë.

**Leonora Bunjaku**: edhe pse mungojnë përfaqësuesit nga DKA-ja, unë e shoh të arsyeshme t’i paraqes problemet me të cilat ballafaqohen qytetarët tanë dhe t’i parashtroj disa pyetje.

Për çfarë arsye nuk janë shpallur rezultatet e konkurseve për drejtorë në tri institucionet siç janë dy Çerdhe dhe Shkolla e Mesme e Ulët “Musa Zajmi”? kandidatët janë thirrur në intervistë, por rezultatet janë vonuar bile nuk janë shpallur fare.

Një çështje tjetër me të cilën po ballafaqohemi, në Gjimnazin “Xhavit Ahmeti”, e që edhe ju jeni në dijeni nga seancat e kaluara të KK-së, se në këtë Shkollë për një vend pune vinë dy mësimdhënës për të njëjtën lëndë mësimore, fjala është për lëndën e Historisë. Kjo gjendje ka shkaktuar kaos, përgjegjësinë askush nuk e merr dhe do të doja të di se pse është ardhur deri të kjo gjendje, dhe pse me këtë çështje nuk janë marrë organet kompetentë për ta penguar njërin nga mësimdhënësit i cili gjëja se i ka organizuar nxënësit për ta bojkotuar mësimin. Sot si pasoj e bojkotimit të mësimit, pasojnë nxënësit, sepse nuk e kanë mbajtur mësimin dhe nuk janë notuar, bile nuk kanë mundur t’i nënshtrohen provimeve.

Sa i përket çështjes të cilin e diskutoi z. Abdyl Aliu, lidhur me mungesën e këshilltarëve Komunal në orët mësimore, edhe unë do të dëshiroja ta di saktësisht se cili mësimdhënës bën këto lëshime, por një gjë tjetër që do të dëshiroja ta di është se çfarë përgjegjësie kemi ne si anëtarë të Kuvendit ditën kur mbahet kjo seancë.

Unë si mësimdhënëse, mendoj se nuk duhet të shkojmë në mësim sa për sy e faqe, sepse kemi përgjegjësi dhe kemi punë me 30 nxënës dhe nuk duhet të shkojmë të pa përgatitur, e atë ditë kur mbahet seanca ne duhet të lirohemi nga obligimet e mësimit, por nëse seanca kryhet më herët dhe nëse ne kemi mësim pasdite atëherë nga përvoja ime po e them se unë kam shkuar në mësim. Prandaj, do të doja të kem një përgjigje në këtë pikë.

**Shukrije Rapuca**: edhe pse drejtori i DKA, nuk është prezent, dua të parashtroj një pyetje lidhur me ndarjen e bursave për nxënësit e Shkollës së Mesme të Bujqësisë dhe Agrobiznesit, sepse gati para një viti janë ndarë bursat për këta nxënës, por të hollat ende nuk i kanë marrë. Andaj mendoj se edhe drejtori i DBP mund të jep kontributin e tij në këtë aspekt.

**Arijeta Rexhepi**: dua të di se sa Inspektor ka Komuna dhe cilët janë ata, çfarë përgatitje profesionale kanë, në cilin sektor veprojnë? Të na sillet një raport i punës për secilën fushë të Inspektorëve, gjithashtu edhe një raport për vijueshmërinë në punë të këtyre Inspektorëve, për periudhën janar-prill të këtij viti nga zyra e Personelit.

 Dua ta pyes drejtorin e DUPMM, lidhur me objektin që është duke u ndërtuar para HIB Petrol, a ka leje për t’u ndërtuar ky objekt ? por edhe nëse ka leje ndërtimi, dua të di se si është lejuar ajo leje, kur aty është e planifikuar të ndërtohet rruga me katër korsi ?

**Arben Mehmeti**: ju njoftojmë se drejtori i DKA ka takim me drejtorët e shkollave dhe e ka njoftuar edhe Kryesuesen e Kuvendit për mungesën e tij.

Ne edhe në Komitetin e Arsimit e kemi diskutuar çështjen e bursave dhe kemi dhënë rekomandime si Komitët, mirëpo në takim me drejtorin e DKA, Kryesuesen dhe Kryetarin e Komunës, jemi rënë dakord që këtë problem ta shqyrtojmë në seancën e radhës së KK, sepse mjetet të cilat aktualisht janë në dispozicion janë 50.000 €, kurse angazhimi i strukturave të Komunës, është që kjo shumë të rritët dhe të ju shërbej në aspektin pozitiv nxënësve.

Znj.Leonora Bunjaku, i përmendi disa pyetje këtu lidhur me drejtorin e Arsimit, e këto pyetje i ka shtruar edhe në Komitetin e Arsimit, e përgjigjet i ka marrë aty dhe këto pyetje që i parashtron prapë në Kuvend, mendoj se janë më shumë të konsumit politik dhe janë të harxhuara dhe nuk duhet të merret me këto tema që janë diskutuar në trupat ndihmës të Kuvendit, e nëse ne nuk i marrim për bazë ato përgjigje që i japim aty, atëherë përse na nevojiten Komitetet.

**Valentina Bunjaku-Rexhepi**: kërkoj nga anëtarët e Kuvendit që të kalojmë në pikat e rendit të ditës, e nëse dëshironi të keni ndonjë diskutim tjetër jashtë rendit të ditës, do ta merrni fjalën në pikën në të ndryshme.

**Bujar Nevzadi**: nëse propozimin tonë lidhur me Fabrikën e Bukës “Kualiteti” nuk e futni të rend të ditës, atëherë kërkoj pauzë 10 minuta dhe ne do të marrim qëndrim tjetër.

**Valentina Bunjaku-Rexhepi**: kjo çështje nuk është në kompetencën tonë dhe nuk e di pse kemi për ta diskutuar këtë gjë, por sido që të jetë unë kërkoj nga anëtarët e Kuvendit që ta hedhim në votim këtë propozim dhe nëse kalon do të futët si pikë e rendit të ditës në seancën e sotme.

**Me 12 vota “për”, 10 vota “kundër” dhe të tjerat abstenime miratohet propozimi lidhur me Fabrikës e bukës “Kualiteti” dhe futët si pikë e rendit të ditës.**

**Aprovohet rendi i ditës me pikën shtesë, me 28 vota “për”, 2 vota “kundër” dhe të tjerat abstenime.**

**Në vazhdim të punimeve Kryesuesja e Kuvendit i njoftoi anëtarët e Kuvendit se sot është 15 vjetori që z. Kemal Shahin është në pozitën e Kryesuesit të Komitetit për Komunitete dhe me këtë rast në emër të Kryetarit të Komunës i dorëzoi mirënjohje për kontributin e dhënë në promovimin e të drejtave të Komuniteteve dhe kërkoi nga ai që ta merr fjalën.**

**Kemal Shahin-** shprehi falënderimet e veçanta për Kryetarin Lutfi Haziri, kryesuesen dhe për të gjithë, që gjatë kësaj kohe patën bashkëpunim me mua! Ai falënderoi edhe qytetarët për mirëkuptimin dhe transparencën e tyre, institucionet shtetërore dhe të gjithë të pranishmit.

Pas pushimit të parë 10 minuta seanca vazhdoi punimet me pikat e rendit të ditës.

**Valentina Bunjaku-Rexhepi**: para se të kalojmë në pikat e rendit të ditës, fjalën do ta kenë drejtorët e Drejtorive, të cilët do të përgjigjen në pyetjet e anëtarëve të Kuvendit.

**Zijadin Maliqi**: për pyetjet që më janë parashtruar mua, do të përgjigjem në kuadër të Raportit Financiar.

**Ramiz Ramadani**: unë e pranova një pyetje edhe pse ndoshta nuk është aq shumë në kompetencën time, por meqë më është adresuar do të mundohet të ju jap një njoftim.

Sa i përket bursave për nxënës të Shkollës së Mesme të Bujqësisë, është marrë vendimi i KK-së, dhe unë kontaktova me drejtorin e Shkollës së Bujqësisë, i cili më njoftoi se këto bursa janë ndarë dhe do të jetë 40 € për nxënësit që vinë nga viset rurale, kurse 30€ për nxënës nga zona urbane, e kjo shumë është marrë për tërë vitin kalendarik.

Prandaj mendoj se e mira e kësaj do të ishte të diskutohet edhe vlera e rritjes, e problemet e tjera, por ajo që është e planifikuar është shpërndarë. Kjo është shkollë e Agrobiznesit e cila krijon të hyra dhe ju keni njohuri që të gjitha të hyrat që vinë në këtë Shkollë, rimbursohen prapë aty.

**Valon Shefkiu**: lidhur me pyetjen që e parashtroi z. Bujar Nevzadi, e njoftoj se objekti që është ndërtuar të kompleksi i shkollave të mesme posedon leje ndërtimi në bazë të planeve rregulluese që është në fuqi. Trotuari ndoshta është duke u ndërtuar, por edhe nëse ndërtohet, ndërtohet në pronën e tij dhe kjo nuk paraqet asgjë të keqe.

Ndërtimet kolektive të cilat janë duke u ndërtuar, të gjitha janë me leje pune, e këto leje janë lëshuar në bazë të vendimit i cili është miratuar në Kuvend në qeverisjen e PDK-së, e të cilat ende janë në fuqi.

Për Fabrikën e Bukës “Kualiteti” do të diskutojmë si pikë e veçantë e rendit të ditës.

Ndërtimi i rrugës Gjilan- Bujanoc dhe ndërtimet përreth të gjitha janë me leje dhe me plane rregulluese, e rruga po bëhet ashtu siç është paraparë në planin rregullues, të gjitha ndërtesat aty kanë hyrje nga mbrapa. Aplikimet për leje të ndërtimit janë 192 nga 7900 të regjistruara.

Të them të drejtën më vjen keq që së pari ju si anëtarë të Kuvendit nuk keni qenë shembull për të mirë dhe do të ishte mirë që ju të ishit të parët që do t’i legalizoni ndërtimet e juaja. Deri më tani kemi diku rreth 40.000€ të hyra nga lejet e ndërtimit dhe kjo s’ka ndodhur asnjëherë deri më tani.

Për t’u përgjigjur në pyetjet e z. Rexhepi lidhur me Inspektorët, unë mund të flas vetëm për Inspektorët që janë në kuadër të DUPMM dhe për momentin kemi dy inspektor dhe shefin e lejeve të ndërtimit, ju e dini se një është suspenduar dhe besoj që së shpejti edhe ai do të kthehet.

Për objektin para HIB Petrolit, ai objekt ka leje ndërtimi dhe është duke u punuar në bazë të kritereve që ju kanë lëshuar.

**Isa Agushi**: në emër të grupit të këshilltarëve të LDK-së, propozoj që pika e cila ka të bëj me Fabrikën e Bukës”Kualiteti”, të diskutohet si pikë e dytë e rendit të ditës, pas Raportit Financiar.

**Me 32 vota “për” dhe 1 votë” kundër” miratohet propozimi që Fabrika e Bukës”Kualiteti” të hynë si pikë e dytë e rendit të ditës.**

**Valentina Bunjaku-Rexhepi**: për ta sqaruar pyetjen e znj.Leonora Bunjaku, kërkoj nga z. Sadri Arifi që të jap sqarime duke u bazuar në ligj.

**Sadri Arifi**: është shtruar çështja e mungesës së anëtarëve të Kuvendin në punimet e Kuvendit, prandaj unë ju përkujtoj që të gjithë ata që e kanë LVL-në, në kreun e IV, neni 39 paragrafi 8, dhe flitet për të drejtat e anëtarëve të Kuvendit dhe të Komunës thuhet: anëtarët e KK-së *detyrohen* të marrin pjesë në të gjitha mbledhjet e Kuvendit, të thirrura në mënyrë të duhur, në komisione ku ata janë anëtarë, përveç rasteve kur ekzistojnë arsyet e justifikuara për mungesën e tyre. Neni 39.6 thotë: anëtari i KK-së, lejohet të mungoj nga vendi i punës, për periudhën kohore që janë të domosdoshme për kryerjen e punëve të Kuvendit. Mendoj që kjo është mjaftë e qartë dhe secilit anëtarë të kuvendit i duhet arsyetimi për mungesën në vendin e punës kur ata janë të angazhuar në KK.

**Mevlyde Zejnullahu**: sa i përket shkollës ku unë jam mësimdhënëse, në seancat e Kuvendit, e që jemi të obliguar të vijmë, ne i dorëzojmë drejtorit të shkollës rendin e ditës së seancës në mënyrë qe ta arsyetojmë mungesën tonë atë ditë në punë, kurse për takime të tjera nuk na jep leje.

**Leonora Bunjaku:** edhe në shkollën tonë ndodhë e njëjta gjë, sepse ne e dorëzojmë rendin e ditës së seancës së KK-së dhe e arsyetojmë mungesën tonë në punë, kurse për takimet e Komiteteve ne nuk kemi kërkuar leje sepse nuk na është lejuar të mungojmë në punë.

**Valentina Bunjaku-Rexhepi:** interpretimin e ligjit të cilin e bëri z.Arifi thotë: prej kohës kur jeni të angazhuar në seancën e Kuvendit, ju e dini që seanca nuk fillon nga ora 7:00 e mëngjesit, prandaj ju duhet të liroheni nga koha që jeni të ftuar për seancën e Kuvendit.

**Bujar Nevzadi:** unë personalisht nuk kam asnjë mungesë në orar të punës, sepse kur të jetë koha e mësimit edhe seancën e lëshoj.

**Riad Rashiti**: është seanca e III që unë kërkoj përgjigje lidhur me fondacionin humanitarë, e akoma nuk kam marrë përgjigje, prandaj unë kërkoj përgjigje sot. Kërkoj sqarime edhe nga ju zonja Kryesuese, sepse edhe ju keni qenë njëra ndër organizatorët e këtij aktiviteti, sepse dua t’i di deklaratat e juaja a kanë qenë gënjeshtër, apo ne po kemi dyshime për keqpërdorime.

**Valentina Bunjaku-Rexhepi**: në kuadër të raportit financiar do të merrni përgjigje. Sa i përket shifrave të fondit të mbledhur, përgjigje jep drejtori i DBF-së, ndërsa për aktivitetin që është mbajtur e përgëzoj Kryetarin e Komunës dhe besoj që në qytetin e Gjilanit dhe në asnjë Komunë në Kosovë nuk ka pasur aktivitet më të rëndësishëm për familjet në nevojë.

**Nevzad Isufi**: unë nuk mora përgjigje në të gjitha pyetjet që i parashtrova, mendoj se drejtori nuk i ka shkruar të gjitha pyetjet e mia apo nuk ka të dhëna për ato pyetje. U deklarua se të gjitha lejet e ndërtimit për banim kolektiv janë dhënë, por pyetja ime ishte edhe sa janë përmbajtur proporcionet e sipërfaqes së tokës së destinuar për gjelbërim, po ashtu çështja e ndërtimeve që i nënshtrohen legalizimit, në përjashtim të numrit të aplikacioneve që i tha, përgjigje tjera nuk mora. E për përgjigjet nga DSHIPB nuk është drejtori këtu fare, e për këtë arsye edhe i bëra pyetjet në fillim të seancës në mënyrë që drejtorët të jenë prezent.

**Valentina Bunjaku-Rexhepi**: në mbledhjen e KPF-së ne jemi rënë dakord që pyetjet e juaja të bëhen në fillim të seancës së KK-së, e drejtorët mbajnë përgjegjësinë e tyre.

**Valon Shefkiu**: ndoshta jemi keqkuptuar me z.Isufi, sepse unë thash që ndërtimet për zonën Qendra-4, ku është duke u rrënuar Fabrika e Bukës “Kualiteti” dhe për objektet e banimit kolektiv përgjatë rrugës Gjilan-Bujanoc, janë të ndërtuara në bazë të kritereve që i parasheh Plani Rregullues dhe të gjitha posedojnë leje ndërtimi.

**Nevzad Isufi**: fjala është për shifra i nderuar drejtor, sepse dua ta di sa ndërtime pa leje janë ndërtuar e që duhet t’i nënshtrohen legalizimit? po ashtu për ndërtimet e larta në përgjithësi ?

**Valon Shefkiu**: të gjitha ndërtimet që janë duke u bërë, e sidomos nga koha që unë jam përgjigjes i kësaj drejtorie, të gjitha ndërtimet janë bërë kanë leje ndërtimi. Sa i përket shifrave që po i kërkoni, për momentin nuk mund të jap të dhëna sepse duhet të shikohet në DUPMM, edhe pse nuk ka pasur ndonjë data bazë për ndërtimet pa leje. Megjithatë, me vjen keq nga ju anëtarë të KK-së, sepse së pari ju shtëpitë e juaja nuk i keni të legalizuara.

**Riad Rashiti**: nuk desha ta marr fjalën por duke e dëgjuar parafolësin tim, atëherë në këtë rast unë ose nuk po e kuptoj gjuhën shqipe, ose këta nuk po dinë të lexojnë shqip, e po del ajo që ne po e themi në vazhdimësi. Diçka tjetër figuron në letra, e diçka tjetër flitet. Është ky drejtor z. Valon Shefkiu, i cili na ka sjellë raporte vjetore për vitin 2014-2015, dhe ka konstatuar se janë 89 ndërtesa pa leje që është marrë vendimi për rrënim, kurse sot deklaron se nuk ka asnjë objekt pa leje. Unë ndoshta nuk po e kuptoj, apo ky nuk po din ta interpretoj këtë çështje nuk e di, por një gjë dua ta them se nuk mund të ekzistoj asnjë objekt pa jele, kur unë disa herë për këtë çështje kam bërë pyetje, por asnjëherë s’po marr përgjigjeje, bile prapë po pyes, ndërtesa kolektive të Tregu i Gjelbër absolutisht nuk ka leje ndërtimi, e as nuk ka aplikuar për leje ndërtimi, ajo ka filluar punën, është përfunduar dhe sot është në shfrytëzim.

Zyrtarët e Insketoriatit të cilët i keni, e as vet nuk e dini sa janë sepse nuk keni komunikim me ta, dalin në terren dhe vendosin shirita, rasti i freskët është i djeshëm. Në rrugën të Tregu u Gjelbër po ndërtohet objekti kolektiv pesë katërsh në një sipërfaqe prej 1 Ari, e ai objekt nuk ka leje dhe ju i keni vendosur shiritin për ta ndaluar ndërtimin. Pavarësisht kësaj punët sot po vazhdojnë, mund të dilni ta shihni, por ju nuk keni kohë sepse po merreni me punë ma të rëndësishme. Ndërtime pa leje ka kudo në qytetin e Gjilanit, prandaj mos deklaro kundër sepse këto që i thoni për mua janë të pa pranuara.

Nëse këto objekte kanë leje, ashtu siç ju po deklaroni, atëherë na thoni se çfarë leje kanë, sepse ato leje janë të korrupsionit për të cilat unë nuk e akuzoj askënd, por me këtë punë po merret Prokuroria Themelore e Gjilanit.

Deklarata e juaj që thoni se zyrtari që është suspenduar, e i cili së shpejti do të kthehet, është skandaloze, sepse nuk po dimë se cilin rol ju po e luani, të prokurorit, apo je në bashkëpunim me ata, a je Kryetar i Komunës apo çka jeni ? Ju nuk mundeni askënd ta ktheni në vendin e punës, por e di mirë që një pjesë e drejtësisë ka lidhje të ngushta interesi me ju dhe gjithë të tjerët, sepse ne e dimë deri më sot se çfarë vendime ka marrë kjo drejtësi për rastet e juaja, por njëherë mendoj se drejtësia duhet ta kryej punën e saj pa politikë, sepse përndryshe do të vjen dita kur do të dënohet ai që e lejon dhe që po e bën krimin urbanistik në qytetin e Gjilanit. Ne e kemi cilësuar disa herë se në këtë qytet ka krim urbanistik, e krim nuk do të thotë vetëm me vra një njeri, por është edhe me rrënuar planet që janë investuar me qindra e mijëra euro nga qeverisja e PDK-së.

**Valon Shefkiu**: nuk po e them që nuk po e kuptoni, por nuk po doni ta kuptoni, sepse me përgjegjësi të plotë e them se objekti të Tregu i Gjelbër ka leje ndërtimi, e nëse doni të bindeni edhe më shumë ejani në DUPMM dhe e shihni edhe vetë.

Vendimet që ne i kemi lëshuar për ndërprerje të punës dhe për rrënim, është e vërtetë që i kemi lëshuar, por nuk do të thotë që këto objekte nuk kanë pasur leje të ndërtimit, por puna e inspektorit është të inspektoj ndërtimet dhe t’i futë në proces, sepse unë i kam vendimet për rrënim edhe në qeverisjen PDK-së.

Për deklaratën time lidhur me inspektorin që do të kthehet, prapë e them se do të kthehet sepse i ka kryer të gjitha procedurat e parapara me ligj. Ky zyrtar akuzohet për kohen sa ka qenë në qeverisje PDK-ja, edhe unë kam qenë pjesë e inspektorit. Nëse nuk ka pas vullnet ish-Kryetari i Komunës për t’i rrënuar ato objekte që kanë qenë pa leje, përgjegjësinë nuk e bartë inspektori, sepse ai i ka zhvilluar të gjitha procedura të cilat janë paraparë në ligj.

Pse janë ndërprerë dhe pse janë rrënuar këto objekte tregoni ju, apo le të tregoj z. Qemajl Mustafa që ka qenë Kryetar i Komunës.

**Bujar Nevzadi**: po e formojmë një Komision nga këta të pranishëm dhe po shkojmë në DUPMM që ta marrim vendimin për leje të punës për objektin të kompleksi i shkollave të mesme, ta shikojmë se a ka tejkalime aty.

**Valentina Bunjaku-Rexhepi**: ju nuk jeni inspektor z.Nevzadi, por jeni arsimtar, prandaj nuk duhet ta ngatërroni rolin tuaj.

**Valon Shefkiu**: për rastin të cilin po flet z.Nevzadi, ky e din shumë mirë sepse ka qenë pjesë e qeverisjes së z.Qemajl Mustafa dhe tri vite ka bërë kërkesë pronari për ndërtimin e atij objekti, dhe ajo leje ndërtimi është lëshuar në bazë të kritereve që e ka paraparë Plani në fuqi. Ejani merreni lejen në DUPMM dhe shikoni kriteret që janë paraparë në atë Plan. Ju tri vitë e keni zhargitur poshtë e lart atë pronar, e ai edhe në polici ka dhënë informata, ne i kemi lejuar lejen dhe këtu nuk ka asgjë të keqe.

**Riad Rashiti**: dua ta demantoj z. Shefkiun, sepse ky gjithmonë fletë të pavërteta për punën e Inspeksionit dhe DUPMM.

E para, nuk është absolutisht e vërtetë se qe dy-tri ditë para përfundimit të mandatit, ish-Kryetari i Komunës e ka dërguar z.Shefkiun në Komision Disiplinor. Janë dokumentet që flasin, qe janë mbi dhjetë muaj para përfundimit të mandatit, kurse në atë kohë ju keni qenë shef i Ndërtimit. Për çfarë arsye ju ka dërguar në komision Disiplinor është për shkak të lejimit të ndërtimit pa leje në atë kohë.

E dyta, nuk është e vërtetë që objekti të Tregu i Gjelbër ka leje ndërtimi, e nëse ka atëherë pse ju kanë vendosur shiritat për ndalimin e punimeve.

E treta, mos u thirr në vendimet e qeverisjes së kaluar, sepse në qeverisjen e PDK-së, privatizuesit të Kinemasë së qytetit nuk i ka dhënë leje me kërkesën për ta rrënuar këtë ndërtesë dhe për të ndërtuar banesë kolektive, kurse ju i nderuari drejtor, këtyre ditëve të fundit e keni bërë një vepër të rrezikshme për këtë punë, sepse keni lejuar leje për t’u ndërtuar banesë kolektive në vendin e Kinemasë së qytetit, e kjo do të thotë se Gjilani do ta ketë pamje që e ka sot me rrënimin e Fabrikës së bukës, e ky fat do ta përcjellë me rrënimin e Kinemasë së qytetit.

Dua të pyes, a rrezikohet Teatri dhe Biblioteka e Gjilanit, për t’ia mundësuar dikujt ndërtimin një objekt kolektiv sa më të madhe, sepse keni marrë pak hapësirë dhe a do të duhet të transferohet Teatri dhe Biblioteka për t’u lejuar kjo leje? Nuk është rastësisht që jeni duke e mbrojtur padrejtësinë dhe Gjilani nuk ka qeverisje.

**Valon Shefkiu**: është e vërtetë që lejet po lejohen nga DUPMM për dallim që në qeverisjen e juaj janë lejuar nga Zyra e Kryetarit të Komunës, e nuk është guxuar asnjë leje e punës të lejohet pa u konsultuar me Kryetarin, kurse unë nuk e kam atë problem dhe lejoj leje ndërtimi edhe të Kinemaja edhe të Fabrika e Bukës.

Në qeverisjen e juaj, punimet e Bibliotekës kanë qenë të ndërprera, kurse në këtë qeverisje punimet kanë filluar. Prandaj ku të kërkojnë leje për ndërtim do të lejoj, por gjithmonë duke u bazuar në planet në fuqi. Aty ku është privatizuar, shkoni dhe ndaleni ju, mirëpo është dashur të ndalohen në kohen kur është privatizuar e jo tani. Ju po e vajtoni Fabrikën e Bukës “Kualiteti”, por pronari e ka ndërtuar Fabrikën tjetër në dalje të qytetit të Gjilanit, dhe interesi i tij ka qenë që tani në atë vend të ndërtoj banesa kolektive.

Duhet t’i vajtoni Fabrikat e tjera si e “Tekstilit”, të cilat janë transformuar në kafiteri e qendra tregtare, është dashur në atë kohë të reagoni, sepse keni qenë drejtor i DZHE.

**Valentina Bunjaku-Rexhepi**: mendoj se u shterën të gjitha diskutimet dhe kërkoj nga ju anëtarë të KK-së, qe të kalojmë në pikën që ka të bëjë për Raportin financiar për periudhën janar-mars 2016 dhe me këtë rast fjalën ja jap drejtorit të DBF-së.

1. **Raporti financiar Janar-Mars 2016**

**Zijadin Maliqi**: ky raport është në afat ligjor brenda këtij tre mujori. Dallimi në mes të buxhetit përfundimtarë dhe atij të planifikuar ndryshon në 5 % për 1.191.000 €, ku ky buxhet për këtë periudhë tre mujore është shfrytëzuar 21%, dhe atë në paga dhe mëditje 25 %, mallra dhe shërbime 18%, Komunali 26%, subvencione 19%, shpenzime kapitale 9%.

Të hyrat gjatë kësaj periudhe janë për 40% më të mëdha, krahasuar me periudhën e vitit të kaluar. Kjo do të thotë se ky tremujorë është shumë i suksesshëm.

 Sa i përket fondit të solidaritetit, e për të cilën edhe seancën e kaluar ju kam dhënë sqarime, edhe z. Riad Rashiti e din shumë mirë këtë punë .

Nga gala mbrëmja, shuma që është mbledhur, janë ndërtuar shtëpi dhe është formuar Komisioni nga ana e Kryetarit për përcjellje të këtij fondi, është hapë llogaria për këtë fond në BKT dhe mjetet financiare nga qytetarët janë hyrë aty, jo në atë masë që i kanë premtuar por edhe në seancën e kaluar kam thënë se janë diku rreth 112.000€ të cilat janë në llogari të atij fondi.

Pjesa prej 200.000€ që u përmend nga ana e anëtarit të Kuvendit, është pjesa që Komuna e ka ndarë buxhetin e vet dhe janë mjetë të caktuara, kurse unë jam marrë kryesisht me mjetë të tjera.

Fondi i solidaritetit prej 112.000€ është ndarë në 72.000€ për investime, kurse 40.000€ për subvencione për pagesën e qirasë për familjet skamnore.

Ju e dini që çdo mjet që hyn, duhet të kaloj përmes Thesarit, kurse Thesari e bën alokimin ku është e nevojshme.

Llogaria për të kontribuar ende është e hapur, prandaj kushdo që do të kontribuoj është i mirëseardhur.

**Valentina Bunjaku-Rexhepi**: nga kjo gala mbrëmje, janë premtuar 11 shtëpi për familjet në nevojë kurse janë realizuar 27 shtëpi.

**Nevzad Rushiti**: në emër të grupit dhe në emër timin personal e përshëndesim këtë raport Financiar të kësaj periudhe, sipas pasqyrës që e kemi këtu, shohim që kemi të hyra të mira për këtë periudhë, por mbesim me shpresë që këto të hyra do të shpenzohen ku është e nevojshme.

**Riad Rashiti**: ky raport është vazhdimësi e zhvillimeve të viteve të kaluara, ku janë premtuar projekte, rritjet që flasin në raport financiar, por ka zvogëlim të këtyre shpenzimeve për investime kapitale. Në njërën anë ky raport flet se ka rritje të të hyrave, kurse në anën tjetër ka zvogëlim të investimeve dhe ne nuk po dimë se nga po shkojnë këto të holla. Unë sa e pashë, ka rritje pozitive, e ndoshta po na sjellin ndonjë punë të hairit siç po e quan Kryetari, por këto rritje të shpenzimeve janë për udhëtime jashtë vendit, 12.347 € janë harxhuar për tre muaj për udhëtime jashtë vendit dhe kjo është një rritje pozitive e besoj që kryetari ka kohë edhe nëntë muaj për të arritur në 50.000€ shpenzime për udhëtime.

Të fondi- po mundohem të jem i qartë dhe nuk po ju drejtohem juve z. Zijadin Maliqi, sepse ju jeni vetëm administrator i transaksioneve financiare për të gjitha institucionet e Komunës dhe nuk po ju fajësoj dhe nuk po ju bëj përgjegjës juve, për ato shqetësime që unë po i ngris.

Raportin që e keni prezantuar ne e pranojmë edhe sot, nuk po mohojmë asgjë, por në pyetje është dilema dhe po mundohem t’i ngris ato që mua po më shqetësojnë, e ato janë deklaratat e zyrtarëve institucional më të lartë të Komunës, për shifra të këtij fondi dhe të atij që po figurojnë në letra. Andaj, unë nuk po pyes për shifrat që ju po i prezantoni, por po pyes për diferencën ku kanë mbetur 89.000€ ?

E dyta- thuhet se prej 112.000 €, 72.000€ janë transferuar për investime të shtëpive për renovime e të tjera, kurse 40.000€ për pagesën e qirave të familjeve skamnore. Unë me plot përgjegjësi e them se ky është një keqpërdorim i atij që ka marrë vendim qe t’i ndërrohet destinimi i këtij fondi që kanë dhënë qytetarët e Gjilanit. Qytetaret kanë dhënë këto para, për të ndërtuar shtëpi të reja dhe për të rinovuar, por jo për t’i paguar qiratë e familjeve skamnore, sepse këto familje kanë qenë edhe në qeverisjen e PDK-se, por ka qene fondi, buxheti Komunal, i ndare, i planifikuar dhe i destinuar enkas për pagesën e qirave të shtëpive për familjet skamnore.

Sa i përket Raportit Financiar, ne nuk shohim asgjë pozitive, të zhvillimet e buxhetit në projekte dhe investime, po përmendët qe disa here që ka të hyra të inspeksioni, por asnjëherë ju nuk e bëni një krahasim shume të thjeshtë, se sa here është dinamika e ndërtimeve dje e sot, e sa ka qenë në vitet paraprake.

Mendoj se këto që po prezantohen sot, janë duke u prezantuar vetëm për të mbuluar dështimet në të gjitha fushat që po ndodhin në këtë qeverisje Komunale.

**Shukrije Rapuca**: në faqen 9 të raportit financiar, ku flitet për mjetet e bartura nga të hyrat vetanake nga viti i kaluar, shihet se edhe DBP-ja nuk i kishte shfrytëzuar 15.000 € nga ai pak buxhet qe ka pasur. Dihet mirë se për vitin 2016, kësaj drejtorie ju kanë ndarë 290.000€, kurse i ka realizuar vetëm 140.000€, e kjo flet se edhe nga ai pak buxhet qe ju ka ndarë i kanë tepruar 15.000€. Kjo teprice e këtyre mjeteve, flet për përkushtimin dhe efikasitetin e kësaj drejtorie.

Pyetja ime është se DBP-ja për fermerët ka premtuar të ju ndaj nga 2.000 copë fidanë, kurse ju ka ndarë vetëm nga 1.000 copë fidanë, e në anën tjetër fermerët janë përgatitur për 2.000 copë fidanë.

Ata që merren me bujqësi e dinë se çfarë është të përgatitën për më shumë fidanë, e të marrin më pak.

**Krenare Latifi-Kqiku**: rreth raportit financiar, do të them disa fjalë. Ne edhe në seancën e kaluar i kemi dhënë vërejtjet tona për raportin vjetor të vitit 2015 dhe prapë kemi vërejtje në vazhdimësi, sepse jemi kritik ndaj planifikimit të buxhetit dhe shpenzimit të tij. Me materialin e ofruar të raportit financiar janar-mars 2016, ne serish jemi të pakënaqur me këtë raport dhe i japim vërejtjet tona bazuar në këtë raport.

Planifikimi fillestar për vitin 2016 është 21.354.000,00€, e jo siç është afruar në raport 21.389.768.00€, sepse nuk e di a është ndonjë gabim teknik nga viti 2015 i cili len të mendosh se ky raport është përshkrim i raporteve të mëparshme.

Planifikimi përfundimtar me të gjitha grandet dhe mjetet vetanake, si dhe mjetet e bartura nga viti 2015 janë 22.564.065.77€, ku po shihet se është një buxhet edhe me i varfër se nga viti i kaluar.

Edhe pas vërejtjeve tona qe kemi dhënë, ne si grup opozitar serish duam të ndalemi të shpenzimet dhe mallrat në disa kategori, siç janë mallra dhe shërbime prej 518.000€ shpenzime kapitale kapin shumen prej 396.893,59€, shpenzimet komunale prej 152.186 €, ku duhet potencuar se në disa drejtori për këtë tremujor, fare nuk keni paraqitur shpenzime komunale dhe prapë kemi shpenzime të tejkaluara mbi 5 % të këtij tremujori. Ne vazhdimësi, i kemi dhënë vërejtjet e tona edhe të të hyrat vetanake ku kemi pasur një mos inkasim të këtyre të hyrave në tremujorin e fund vitit të 2015, ku vet drejtori i DBF-se pati deklaruar se kemi pasur vonesë të të hyrave nga tatimi në pronë për 10% mosrealizim dhe ky inkasim është regjistruar në muajt në vijim të këtij viti. Dua të potencoj se edhe në këtë tremujor ka ngecje nga të hyrat e tatimi në pronë e që është planifikuar të jetë për këtë tremujor 346.000€ dhe është realizuar vetëm 87%. Po të ishte i gjithë inkasimi për këtë periudhë të vitit 2016 , sërish kemi mosinkasim të kënaqshëm, sipas planifikimit të qeverisjes suaj. Mos realizimi edhe në sektorin e DZHE, DAP, DSHMS, DSHPIB.

Gjithashtu dua të ndërlidhem edhe të shpenzimet e mallrave dhe shërbimeve që kanë një kosto të lartë në disa sektorë siç është Zyra e Kryetarit, e cila për këtë tremujor ka planifikuar 42.500 €, kurse ka shpenzuar më shumë prej 60.317 € apo 41% me shume se që ka planifikuar.

Po ashtu DZHE ka planifikuar për tremujorin e parë 13.236€ kurse ka shpenzuar 20.130 € apo 52% me shumë se që ka planifikuar.

DSHPIB vetëm për këtë tremujor për mallra dhe shërbime ka shpenzuar 53.065 €.

Të tabelat që janë ofruar, dua të ndalem të rikapitullimi i shpenzimeve sipas kodeve ekonomike, ku vetëm zyra e Kryetarit ka shpenzuar 7. 944 € për udhëtime jashtë vendit, mëditjet e udhëtimit jashtë vendit 947 €, po ashtu në kodin 13142, për akomodim jashtë vendit janë shpenzuar 1.524 €, po ashtu kodi 13132 për akomodim janë shpenzuar 1339 €, shpenzime të telefonit 1342 €, dreka zyrtare ku shpenzimet nga viti në vit janë në rritje.

Dua ta pyes drejtorin si e keni planifikuar pagesën e obligimeve të shpenzimeve Komunale prej viti të kaluar që kanë pasur shumen mbi 200.000 € ?

Në këtë raport mungon edhe pjesa e projekteve kapitale që është shumë me rëndësi, gjithashtu po pyes prapë për projektet kapitale, investimet, vlera mbi 3.5 milion euro, kemi kërkuar që të na tregoni se cilat janë projektet dhe të na njoftoni konkretisht.

**Avdyl Aliu**: në emër të grupit të këshilltarëve, e përgëzoj drejtorin dhe ekipin e tij për hartimin e këtij raporti financiar, raport i cili paraqet punën e zyrës së kryetarit dhe drejtorive në aspektin e numrave. Dua të lidhem në diskutimin e kolegut të më hershëm, lidhur me fondin të cilit as nuk ia din emrin, e ky fond është “Pak nga ne, shumë për ata”, kishte me qenë mirë të kishin marrë pjesë edhe shumë të tjerë, e sidomos edhe diskutuesi i mëhershëm të ishte aty prezent në atë gala mbrëmje, sepse kishte qenë edhe më mirë që edhe ai të kontribuonte në këtë buxhet për familjet me raste sociale. Arsyeja që ky nuk ka qenë prezent dhe që nuk e ka informatën për të cilin prapë po flet, ne e dimë që shume nga ata që kanë thirr janë deklaruar që kjo shumë e parave të jetë edhe për pagesat e banesave me qira për kategorinë e këtyre personave, andaj kjo nuk është diçka që është e paditur, sepse shumica janë deklaruar për të paguar qira e jo vetëm për ndërtimet e shtëpive.

**Mevlyde Zejnullahu**: ne emër të grupit edhe ne i japim vlerësimet e tona për këtë raport tremujor, ky raport është hartuar shumë mirë, ku të gjitha të dhënat janë të detajuara në mënyrë të qartë, duke filluar që nga planifikimi i buxhetit në këtë vit, në të cilin janë përfshirë të gjitha grandet, të hyrat vetanake, bartja e të hyrave nga viti 2015, donacionet, participimin e qytetarëve, e posaçërisht ndarja e shpenzimeve për këtë periudhë tremujore.

Sa i përket realizimit të të hyrave në këtë periudhë janë shumë mirë të realizuara, duke pasur parasysh që tremujori i parë i vitit gjithmonë është më i mangët në krahasim me muajt tjerë, sepse inkasimi i të hyrave është bërë gati 84 %, më i lartë se në krahasim me periudhën e njëjtë të vitit të kaluar. Ne si grup e përkrahim këtë raport tremujor.

**Riad Rashiti**: i kthej përgjigje kolegut tim, i cili pyeti pse nuk kam ndihmuar edhe unë në këtë aktivitet të fondit humanitar, edhe unë e di që ka qenë mirë të ndihmohet për këto familje skamnore, por unë e di se ku duhet të ndihmoj dhe nuk e bëjë publike apo fushatë kur unë ndihmoj financiarisht, sepse thuhet një fjalë popullore se “dora e djathtë mos ta sheh dorën e majtë” kur jep para.

Fushata nuk bëhet me ndihma qe i bej dikujt, sepse i bëj për zot e për vetë, e jo për marketing politik.

Fondet e tilla në Gjilan janë keqpërdorur, siç është fondi i tërmetit, e kjo qeverisje ka keqpërdorur edhe këtë fond, ku nuk i kam besuar këtyre fondeve, prandaj nuk ka përgjigje nga kolegu për asgjë. Ky anëtar i Kuvendit, kishte me qenë mirë që ta shikoj vetën, se si paguan disa fatura 3.000€ të zyrtarëve komunal nga xhepi i tij.

**Valentina Bunjaku-Rexhepi**: nuk të intereson ty për paratë privatë të askujt dhe nuk është njerëzore të merresh me këto pune, prandaj të lutëm mos dil jashtë temës dhe mos fol pa lidhje sepse me detyron ta ndërpres fjalën.

**Riad Rashiti**: kërkoj nga ju zonja Kryesuese që të keni kujdes në fjalor, sepse unë nuk flas pa lidhje, e ajo që flet pa lidhje jeni ju, andaj të jeni e kujdesshme sepse jeni e pa disiplinuar.

**Avdyl Aliu**: unë nuk isha i pakujdesshëm vetëm shpreha një dëshirë që do të kishte me qenë shumë mirë që në këtë gala mbrëmje të ishte prezent edhe kolegu z. Rashiti, e të mundohej të trashë buxhetin, me qëllim që t’i përmirësojmë kushtet e banimit për këto familje skamnore.

Sa i përket faturave që i paguaj nga xhepi dhe buxheti im, janë çështje të mia personale, dhe nuk duhet të jenë pjesë e askujt. Prandaj, është keq të përmenden ato fatura këtu, sepse unë nuk e di që kam paguar fatura në vlerë prej 3.000€, por edhe nëse i kam paguar janë nga buxheti im, e jo sikur kolegu që flet, e për faturat tij ka paguar komuna, e që në ato fatura figurojnë Red Bulla, wiski, e shumë gjëra tjera. Prandaj për shpenzimet nga buxheti im nuk duhet t’i vije keq.

**Z.Riad Rashiti kërkoi fjalën, por kryesuesja nuk ia lejoi, me ç’rast kryesuesja kërkoi 10 minuta pushim.**

**Pas pushimit 10 minutash filluan punimet e seancës së Kuvendit.**

**Valentina Bunjkau-Rexhepi:** kërkoj nga drejtorët që të përgjigjen në pyetjet e anëtareve të Kuvendit.

**Ramiz Ramadani**: për pyetjet që i ka hartuar znj.Rapuca, dhe për pyetjen se kanë tepruar 15.000€ nga buxheti, të gjithë e dinë se mjetet edhe mund të teprojnë edhe mund të mos dalin fare e kjo gjë është normale. Ajo që dua të them është që këto 15.000€ që kanë tepruar e që janë bartur në këtë vit janë mjetë të cilat kanë tepruar, si rezultat i një konkurrence që kemi kultivuar jashtëzakonisht mirë. Kemi planifikuar mjaftë kujdesshëm, por edhe në shpenzimet kemi qenë të kujdesshëm, prandaj ka ndodhur të jetë kjo mbetje.

Sa i përket pyetjes së dytë, ne kemi realizuar një projekt të Mjedrës para pak kohe, është projekt që është realizuar në partneritet me programin Agro të USAID-it, strategjia “Frut Fresh” e cila është kompani nga Lipjani dhe partneritet nga Komuna.

Komuna e Gjilanit dhe kjo Kompani participojnë 50-50% me përgjegjësitë që i kemi të rregulluara.

Kjo kompani financon në vlerë prej 30.000€ me material fidanor, po ashtu 30.000€ nga Komuna jonë e cila ka përgjegjësi të marrë prodhimin komplet dhe të bashkëpunoj për vitin 2016. Ne si komunë i kemi kryer përgjegjësitë tona dhe kemi kërkuar që materiali fidanor të jetë me prejardhje nga vendet e bashkimit evropian ngase kjo është dukuri me shumë shqetësim nëse gabimi bëhet në material fidanor.

Planifikimi ka qenë që në 10 hektar , por në momentin e fundit prodhuesi ka destuar dhe e ka sjellë vetëm 50% të materialit fidanor, e kjo ndodhi na ka imponuar neve dy zgjidhje, ose ta ndërkrejmë projektin ose të realizohet në dy faza. Ne kemi bërë marrëveshje që ky projekt të realizohet në dy faza dhe fermerët kanë marrë 50% të materialit fidanor.

Kjo do t’i mundësoj fermerit një lloj përvoje sepse është një kulturë e re, e kjo është më e lehtë edhe nga bujqit edhe nga ne si drejtori të bëjmë kontrollimin e tyre. E mira është se këto fidane janë shpërndarë, janë mbjellë, ne kemi vizituar këta fermer të cilët përkushtimin e kanë jashtëzakonisht të kënaqshëm.

Ne kemi krijuar marrëveshje me kontraktorin që në vjeshtë të ndahet edhe pjesa tjetër e mbetur, dhe besoj që do të përfundoj ky projekt.

 **Meqë nuk pati me diskutues, kryesuesja e vë në votim pikën 2.1 të rendit të ditës dhe me 19 vota “për” , 10 vota “kundër” e të tjerat abstenime, miratohet Raporti financiar janar- mars 2016.**

 **Valentina Bunjaku- Rexhepi:** ju keni kërkuar që si pikë e rendit të ditës së sotme të jetë edhe Fabrika e bukës “Kualiteti”, kjo pikë u miratua edhe tani është pjesë e rendit të ditës, andaj po e hap diskutimin.

**Isa Agushi**: mendoj se diskutimi rreth kësaj pike është humbje kohe e kësaj seance, ne nuk kemi çka të diskutojmë për prona privatë, sepse Agjensioni i Privatizimit të Kosovës e ka privatizuar atë pjesë, dhe ai pronar që e ka blerë atë pjesë mund të bëjë çka të dojë. Unë nuk e di se kush po e rrënon e kush po e ndërton, por megjithatë unë mendoj se Kuvendi nuk ka të drejtë të merret me çështje privatë e të humbë kohë, e ne anëtaret e kuvendit të diskutojmë për këto çështje, sepse nuk është kompetencë e jona. Është dashur të ngritët zëri kundër privatizimit qeverisja e kaluar, sepse ndërmarrjet publike dhe të gjitha fabrikat që janë privatizuar është dashur qe mos të privatizohen, por edhe nëse janë privatizuar është dashur të bëhet me kusht që të gjithë punëtoret të mbesin aty, aktiviteti të jetë i njëjtë, por këto gjëra nuk kane ndodhur. E meqë nuk është kompetencë e jona, atëherë mendoj se nuk kemi çka të diskutojmë.

**Nevzad Rushiti**: edhe unë mendoj se kjo pikë e rendit të ditës nuk është dashur të votohet dhe të futët si pikë e rendit të ditës. Të gjithë anëtaret e Kuvendit e dinë që ne nuk kemi kompetence të përzihemi në punët e AKM, sepse AKM-ja nuk i jep llogari Kuvendit të Gjilanit.

Me gjelozi e them se Komuna e Gjakovës e ka bërë një lloj mbrojtje të fabrikave të komunës se vet, e kjo mbrojtje është bërë me kohë.

Në Gjilan të gjitha organizatat shoqërore, janë privatizuar dhe janë shitur, por unë personalisht nuk e di se kush është pronar i Fabrikës së bukës “Kualiteti” sepse pronarët janë ndërruar. Ne jemi të shqetësuar për këto ndodhi, por asnjëherë nuk kemi të drejtë të votojmë këtë çështje. Prandaj mendoj se si Kuvend jemi në nivel jashtëzakonisht të ulët që merremi me një gjë që fare nuk na takon, sepse pronari i ka të drejtat e veta ligjore, ta rrënoj, apo të bëjë çka të dojë, se cilido nga ne të kishim ishim qenë në atë pozitë do të kishim thënë se kjo është pronë e imja dhe e kam paguar me para dhe ligji ma ka lejuar. Tek e fundit ajo fabrike nuk ka punuar qe 2 vite e me tepër dhe këtë gjë e dini të gjithë. Ne nuk kemi të bëjmë me këtë fabrikë aq sa nuk kemi të bëjmë me fabrikat si: Tekstili, Baterive apo cilëndo që e themi. Prandaj personalisht mua nuk me pëlqen diskutimi i sotëm në Kuvend, sepse ne duhet të diskutojmë për të ardhmen e qytetit, për një zhvillim ekonomik, ujësjellës, kanalizim, ndriçim publik sa më të mirë.

Kërkoj nga cilido kolegë, që të ma argumentoj, që ne si Kuvend kemi të drejtë ligjore që të merremi me ketë çështje private, e unë kam me qenë i pari që do të them se duhet të merremi me këtë punë. Ne nuk mund ta imponojmë pronarin që të merret edhe më tutje me atë veprimtari.

**Riad Rashiti**: fillimisht me vjen mirë që për herë të parë opozita e mbështet shqetësimin tonë dhe nuk e refuzoi që të diskutohet për një temë jashtëzakonisht të dijshme. Pavarësisht që disa individ po e kundërshtojnë këtë diskutim, e kjo nervozë për ta diskutuar këtë çështje nuk është gjë e mirë sepse ne jemi ata që duhet të diskutojmë çdo problem që ekziston, e që paraqitët në Komunën e Gjilanit. Më vjen keq, por të thuhet se fabrika e bukës do të mbes një varrë, për mua është e pakuptimtë.

Sido qe të jetë, ne në fillim të seancës e shprehem arsyen tonë sepse duhet të diskutojmë për këtë çështje dhe problem serioz, por unë shkurtimisht dua të flas në emër të grupit për këtë pikë.

Të thuhet dhe të arsyetohet se kjo fabrikë është privatizuar dhe ne si KK nuk kemi të drejtë të merremi me ketë çështje, për mua është një jo arsyeshmëri, sepse ne jemi ata që e kemi të drejtën e parë para Agjencionit të Privatizimit dhe para Qeverisë se Kosovës, t’i paraqesim shqetësimet e tona dhe të kërkojmë prej tyre që t’i zgjedhin. Ne kemi pasur shume raste edhe në qeverisjen e kaluar, por edhe në qeverisjen e juaj, kur ka qenë një kërkesë e Kuvendit, për të bërë shpalljen e ndonjë interesi publik të ndonjë zone, ka ardhur kërkesa këtu, dhe ajo kërkesë ka shkuar ne Qeveri dhe në Agjencionin e Privatizimit, ku është kërkuar që kjo pronë të mos privatizohet sepse është në interes të qytetit. Nëse kjo fabrikë gjigante e Anamoravës, nuk qenka në interes të Komunës së Gjilanit, atëherë ju po e mbështetni rrënimin e plotë të kësaj fabrike. Ne si PDK nuk jemi në asnjë mënyre kundër privatizimit, investitorëve që po veprojnë aty, por jemi kundër qasjes së qeverisjes Komunale me këta investitor që janë qe 2 vite e gjysmë, sepse qasja është shumë e dëmshme dhe shkatërruese për këtë zonë.

Nuk mund të thuhet se ne kemi qenë në qeverisje kur kjo fabrikë është privatizuar, sepse duhet ta pyesim veten se ku ishim ne, sepse edhe ju ishit në qeveri me PDK-në. Ishte Lutfi Haziri zv.Kryeministër i Kosovës dhe po ai është dashur ta mbroj interesin e qytetit të Gjilanit. Por ne e dimë, se as ai e as ne, por as ju nuk kemi mundur ta ndalojmë një privatizim të fabrikave të Gjilanit, sepse e dimë shume mirë se kush i ka marrë vendimet, kush e ka formuar Agjencionin, prandaj përgjegjësia kryesore për privatizim është e përbashkët, kurse për rrënim është e juaja, sepse po bini në kundërshtim me ato që i kërkojnë procedurat ligjore. Ne e dimë që një rrënim i tillë kërkon leje, e kjo leje nuk është bërë, as nuk është kërkuar, prandaj që në fillim është një shkelje ligjore dhe procedurale.

Ne e dimë se si ka ndodhur privatizimi, por nuk e dimë se kush janë pronaret, e kush nga ju mund të jep përgjigje se kush janë pronarët ?

Sipas këtij privatizimi me spinoff të rregullt, është thënë se pronari duhet dy vite ta vazhdoj veprimtarinë e njëjtë, por shtrohet pyetja a ka ndodhur kjo? Nuk ka ndodhur, sepse në momentin e privatizimit të kësaj fabrike, janë përjashtuar të gjithë punëtoret, në përjashtim të 30 punëtoreve të cilët kanë punuar. Kurse të tjerët nuk kanë marrë paga.

Kryetari Haziri, gjatë fushatës elektorale, pati premtuar shume gjëra, e njëra ndër to ka qenë se këtë fabrikë do ta bëj simbol të bukës cilësore të prodhimit, kurse sot po prodhohen rrënime.

Rrënimi nuk po ndodh sot, por ka filluar qe dy vite e gjysmë, menjëherë me ardhjen në qeverisje të këtij kryetari të Komunës, i cili asnjëherë nuk ka marrë masa, në asnjë zonë të qytetit të Gjilanit.

Ky kryetar i Komunës është dashur ta thërret investitorin e kësaj pjese, kur e ka pare qe po fillojnë ndërtimet pa leje, e drejtori qeshë dhe thotë se ka leje. Ne momentin e parë kur kanë filluar ndërtimet e kësaj zone, unë kam bërë kërkesë me shkrim dhe ju kam adresuar DUPMM për të pyetur se a ka leje ndërtimi, kurse kam marrë përgjigje nga drejtori me dy rreshta, e që thuhet se investitori në fjalë nuk ka leje dhe as nuk ka aplikuar për leje ndërtimi, këtë nuk mund ta mohoj sepse përgjigjja është e shkruar dhe e protokolluar nga vet drejtori. Ne asnjëherë për dy vite nuk jemi ndalë për të analizuar, e për ta thirr kryetarin e Komunës, për të bërë një zgjidhje, ketë zgjidhje ne si PDK edhe sot e shohim, se sikur të ishte Kryetari i Komunës i vullnetit për ta ruajtur këtë fabrikë, e ka të gatshme zgjidhjen. Ta thërras investitorin dhe t’i ofroj zgjidhje, t’i ofroj hapësirë komunale. A dëshiron që ky investitor të ndërtoj dy banesa kolektive, atëherë le të vije në Kuvend dhe le të kërkoj këtë gjë, e ne të ia ndajmë diku 20 Ari sipërfaqe e ai le të ndërtoj e le të fitoj, por me kusht që të ruhet fabrika. Edhe drejtorit të DGJKP-se i duket qesharake, sepse edhe ky e mbështetë rrënimin, bile për të gjithë kjo është qesharake, sepse jeni pro interesit të klanit i cili e ka për qëllim të vetëm shkatërrimin e këtij qyteti dhe rritjen e milionave në bizneset e tyre afariste.

Më vjen mirë që edhe një pjesë e pushtetit aktual në Gjilan është kundër kësaj që po ndodhë.

Pasojat e rrënimit të kësaj fabrike janë shumë të mëdha, ku fillimisht është humbja e 110 vendeve të punës, humbja e një kapitali në të cilën me dekada ka pas rezerva të jashtëzakonshme të grurit për nevojat jo vetëm të Gjilanit por për gjithë Anamoravën, ku po humbin gjigandet e deponimit të ushqimit, dhe po shkatërrohet pa asnjë arsye, po humbë perspektiva e bujqve të Gjilanit, të cilët e kanë bërë deponimin dhe ruajtjen e të korrave të tyre, edhe drejtori i DBP-se është përgjegjës i cili është dashur të reagojë kundër këtyre ndodhive edhe pse e ka të vështirë.

Rrënimi i kësaj fabrike rrezikon edhe investitorët e huaj, por edhe nëse dikush ka qenë i gatshëm, me ato panairet e juaja në perëndim që i keni premtuar, por po e zëmë që dashur të vijnë, por kur ta shohin një rrënim të tillë ata do të frikohen me zbrit në Aeroportin e Prishtinës, e leje më të investojnë në Gjilan.

Ne si grup i PDK-se jemi kundër kësaj që po ndodhë dhe kërkojmë menjëherë nga qeverisja e juaj e në këtë rast nga Kryetari i Komunës, që ta përdor autoritetin e tij që e ka dhe ta ndërpres këtë rrënim, sepse kjo fabrikë i ka dy objekte të mëdha ku njëra është në përfundim të rrënimit, por është mirë që pjesa tjetër e mbetur të mos rrënohet dhe të ndalet, sepse ky rrënim po e shkatërron ekonominë bujqësore të qytetit të Gjilanit.

Përveç ndërprerjes së rrënimit, kërkojmë që të bëhet analiza e saktë e kësaj gjendje, të dihet se kush janë tani pronarët e kësaj fabrike, sepse pronarët janë ndërruar, dhe të informohemi si KK, e pas kësaj të vije faza tjetër e negocimit për gjetjen e një zgjidhje të këtij problemi.

Ne si PDK, propozojmë që nga ky Kuvend të formohet një komision nga të gjitha subjektet politike dhe të jetë në bashkëpunim edhe me Kryetarin e Komunës që të ofrojmë një zgjidhje për investitorin dhe ta shpëtojmë këtë fabrikë pjesa e të cilës ka mbetur pa u rrënuar.

Kjo zgjidhje është në dorën tuaj si qeverisje, por nëse veproni në këtë mënyrë do ta keni edhe mbështetjen tonë, jo për t’i ndalur investimet, por për ta ndaluar të keqen e jashtëzakonshme që po i tmerron qytetarët e Gjilanit. Këto pamje nuk i kemi përjetuar as në kohen e luftës në Kosovë. Kjo pamje sigurisht i shqetëson të gjithë dhe situata në qytetin e Gjilanit është e keqe dhe reagimet janë të shumta nga të gjithë.

Parafolësi im tha se investitori e ka privatizuar dhe mund të bej çfarë të dojë, por nuk mundet sepse z. Isa Agushi është shtetas i Zvicrës dhe e din shume mirë se a mundet një shtëpi private në Zvicër t’ia ndërroj ngjyrën e shtëpisë pa e marrë lejen nga Komuna?

Ne e dimë që nuk jemi në Zvicër, nuk kemi buxhet dhe ligje të Zvicrës, por kemi mundësi të ndalim rrënimin, meqë s’po mund t’i ndalim ndërtimet, atëherë t’i ndalim rrënimet. Prandaj nuk mundet asnjë investitor të bej çfarë të dojë e sidomos me fabrikën që është pasuri e këtij populli.

Propozoj dhe kërkoj që të anulohet vendimi i DUPMM, për të dhënë leje për ndërtimin e objektit kolektiv të Kinemaja e qytetit, në mënyre që mos të vije edhe te rrënimi i Kinemasë së qytetit. Ju dhe ne, mund ta ndalim të keqen e mos ta mbrojmë interesin e pak individëve, sepse edhe një vit ka mbetur qeverisje Komunale e mos të rrisin buxhetin e tyre këta individ.

**Valentina Bunjaku-Rexhepi**: ne kemi votuar “pro” kësaj pike të rendit të ditës në mënyrë që të keni rastin t’i shprehni shqetësimet e juaja dhe kuvendi është shumë transparent.

**Avdyl Aliu**: arsyet pse grupi i këshilltarëve të LDK-se, nuk ishte që kjo pikë të futet në rend të ditës, nuk ka qenë qe nuk kemi çfarë të themi ose po nxihemi ngushtë rreth kësaj çështje, po e gjitha kjo është arsye që nuk kemi pse të merremi me këtë punë kur është pronë private, dhe të merremi ne me këtë punë është njëjtë sikur “ të prashitët në ujë”, e që ne mund të merremi me këtë çështje.

Ne jemi anëtar të kuvendit dhe jemi të zgjedhur të popullit, po me habit fakti si një këshilltarë Komunal të flet të pa vërteta në sy të publikut, por ndoshta dikush as nuk e din se çfarë do të thotë të jesh këshilltar komunal dhe të e përfaqësosh dikë.

Po thoni se DUPMM dhe ndërtuesit po bëjnë krim urbanistik, por kush i ka qitë bazat e krimit urbanistik? Bazat për t’u bërë krim urbanistik i keni bërë ju PDK-ja në qeverisjen e juaj, sepse aty punohet me një plan rregullues detal të vjetër, e qe atij plani ju kanë bashkangjitur edhe dy vendime të tjera. Ato dy vendime kanë qenë në qeverisjen e juaj, në bazë të të cilave janë bërë lejet ndërtimore.

Po kërkoni të ndalohet rrënimi dhe të ruhet fabrika e bukës, unë e njoh mirë atë zonë, sepse aty kam jetuar dhe jam rritur dhe më mirë se unë nuk besoj që dikush e njeh atë problematikë, por qeverisja e PDK-se ka lëshuar leje ndërtimore, e për të cilën as unë nuk jam kundër, qe ajo zone të rrethohet me objekte kolektive, janë dy objekte te xhamia që leje ka lëshuar qeverisja e juaj, po ashtu dy objekte më lartë dhe objektet e Fitores, ku ajo fabrike është rrethuar me objekte të larta, por unë nuk jam kundër sepse rrënojat e vjetra duhet të hiqen e ndërtimet e reja janë zhvillim.

Fabrika “Kualiteti” është shitur me spinoff të thjeshtë dhe ka pasur për obligim që dy vite të ruaj veprimtarinë e njëjtë, dhe ai nuk e ka ndërruar këtë veprimtari deri para pak muajve, deri sa nuk ka rënë çmimi i bukës, sepse deri para 5 muajve unë kam blerë bukën nga “Kualiteti”.

Është pronë privatë, është pronë e tij, ai ka plan detal dhe në planifikim e sipër është qendra e zonës së katër.

Po pyesni se kush janë pronarë aty, por pse duhet të na intereson neve se kush është pronar i një prone ?

Pronarë janë ata që kanë bërë partneritet me pronën private, e jo me pronën e Komunës siç ka ndodhur në qeverisjen e PDK-së.

Të gjitha objektet përreth janë me leje ndërtimore, e ato të cilat nuk kane leje ndërtimore janë të ndërtuara në qeverisjen e PDK-së dhe unë e di se cilat janë.

Heqja e fabrikës së bukës nga aty eshët e drejtë e tij sepse ai është biznes privat dhe ai pronar nuk mund të punoj me humbje dhe ka të drejt të ndërroj biznesin varësisht nga përfitimi i tij, sepse edhe të mbyllet e gjithë kjo fabrikë nuk paraqet problem. Sepse neve si qytetar të Gjilanit nuk mund të na ndalë ngrënien e bukës.

Përderisa me qendrat tregtare të privatizuara, ju i kemi sjellë bizneset e mëdha edhe ju e dini mirë se këto biznese të mëdha, sa biznese të vogla i ka shkatërruar, e këtu po ndodhë e kundërta sepse edhe pse po mbyllet kjo fabrikë gjë që nuk është e vërtetë sepse ai pronar ka ndërtuar fabrikën e re diku tjetër.

Ndërtimet që janë bërë te fidanishtja, me arrogancë të votave e keni votuar planin “Fidanishtja” dhe e kemi shkelë ligjin.

Ne këshilltarët Komunal të qeverisjes së LDK-se, kemi kërkuar në MAPL të trajtohet ligjshmëria e atij vendimi që është marrë në atë Kuvend dhe menjëherë autoriteti qeveritar ka kthyer përgjigje se ai vendim automatikisht duhet të anulohet.

Ai vendim ka ardhur me kohë, por ju e keni mbajtur të fshehur në sirtar, e që asnjëherë nuk është dalë në dritë.

 E di që rrënimi i fabrikës ka filluar të dielën, por drejtori i DUPMM, përmes inspeksionit të Ndërtimit ka reaguar shpejtë duke ndalur këtë rrënim që kjo fabrikë të pajiset me lejen e rrënimit dhe procedura po vazhdon.

**Ibish Ibishi**: ne jemi me një pikë të rendit të ditës e cila para 4 orëve u miratua, por nuk do të thotë që pse kjo pikë u miratua tani duhet deri në mëngjes të diskutojmë.

Ne e dimë dhe të gjithëve na dhimbsen punëtorët që janë mbetur pa punë aty, por në çështjet të cilat vendos Qeveria e Kosovës dhe në ligjet strikt nuk kemi çka të përzihemi, sepse ato janë ligje që prej pas luftës në Gjilan e kanë privatizuar Fabrikën e bukës. Por edhe shume fabrika të tjera që kanë pasur edhe më shumë punëtorë edhe me shumë veprimtari që e kanë zhvilluar ekonominë e Gjilanit janë privatizuar dhe askush në këtë kuvend nuk e ka ngritë këtë çështje, e sot ne po humbim kohë pa nevojë e po i tregojmë njëri tjetrin, e për akuza propozoj që të jetë këtu një zyre e prokurorisë e lëndët të cilat i përgatitni t’i adresoni aty në atë zyre.

Unë e di që këtu jemi Kuvend që e përfaqësojmë popullin dhe të gjithë e dimë se nga sa vota i kemi, kurse për prokurori janë njerëzit kompetent që duhet të merren me këto punë dhe për të gjitha akuzat të adresohen ku është vendi sepse ne qe 5 orë po diskutojmë një pikë të rendit të ditës e ende nuk po mund ta përfundojmë. Me këtë pikë qe jemi duke u marre tani është e kotë, sepse përgjegjësi të privatizimit nuk mbanë Komuna, por dikush tjetër si autoritet i zgjedhur. Ju lutem që mos të humbim kohë kot që ne nuk kemi ndikim absolut e barabartë me zero. Investitori ka konkurruar në privatizim, e ka fituar atë të drejtë, nuk ka dalë jashtë ligjit dhe planit, prandaj nuk e di përse po debatojmë.

z.Rashiti pyeti se sa është në dobi tonën si shoqëri, por sado që të jenë ato ndërtime dikush do t’i bëj aty, dikush do të banoj, do të punoj, prandaj nuk është shumë me rëndësi rrënimi i fabrikës së bukës, ku është me rëndësi që ky privatizim të mos ndodhtë dhe të ndalet me kohë, sepse populli thotë “ndaje rrjedhën më herët”, prandaj tani është shumë vonë dhe po humbim kohë.

**Nevzad Isufi**: ne u morëm vesh që kjo pikë të debatohet dhe ne po debatojmë, sepse ashtu vendosem.

Në radhë të parë institucionet i paraprijnë gjërave, prandaj janë të zgjedhura dhe kanë të gjitha mekanizmat që duhet t’i paraprijnë dhe të shkojnë jo pas procesit. Për këto ne po pajtohemi se nuk mund të ndikojmë te Agjencia Kosovare e Privatizimit apo të AKM-ja, por çfarë ka bërë Komuna që të ndërmerr hapa paraprak dhe ta ketë një Plan se si do të bëhet në këtë zonë, por po bëhen gjërat e pastaj po shkojnë prapë. Vet këtu po pranohet se ka filluar të rrënohet objekti, e tash po ndalet puna dhe po thuhet se pronari njëherë duhet të marr leje, e pastaj të bëhet rrënimi, e kjo do të thotë se nuk kemi cilësi të institucioneve përkatëse, që t’i kryejnë detyrat për të cilat i kanë në kompetencë ligjore. Për çka vlen krahasimi për bazat e krimit urbanistik, se a ka qenë i mëhershëm apo i mëvonshëm? Me rëndësi është të dimë se a ka krim urbanistik dhe kush duhet ta ndalë këtë krim urbanistik. Unë pajtohem që ka krim urbanistik, sepse edhe këtu është raportuar se ka ndërtime pa leje, por asnjë objekt nuk është rrënuar, andaj mos flisni me demagogji, prandaj ne duhet të mendojmë edhe për të ardhmen. A jemi institucion shtetëror apo privat dhe investitorët po na udhëheqin se ka duhet ta qojmë zhvillimin e shtetit, çka do të planifikohet dhe në cilën pjesë të qytetit do të behet planifikimi, çka do të bëhet me njërën pjesë të qytetit dhe kur të bëhet plani i privat ne shkojmë e themi ose po e legalizojmë ose po i japim leje se tani më është ndërtuar ai objekt. A është ky institucion që duhet të veproj kështu? Nuk është, sepse është e vërtetë që Fabrika e bukës ka qenë një resurs i rëndësishëm i bujqësisë së qytetit të Gjilanit, për të ruajtur rezervat e grurit, sepse mbledhësit e tjerë privatë janë të llojit tjetër që të bëjnë ruajtjen e këtyre rezervave të grurit, po ashtu çka do të bëhet me bujkun i cili tërë verën e kalon për ta grumbulluar grurin dhe detyrohet ta jap sa t’i ofroj privati për çmimin dhe duke mos mund ta realizoj asnjë pjesë të mbjelljes e leje më për fitime të grurit. Çka do të ndodhë me atë bujk në vitin tjetër? Ai sigurisht do të paralizohet dhe nuk do të ketë mundësi ta bëjë ripërtëritjen e grurit.

Prandaj këtu mungon strategjia, por nëse kjo ka ndodhur, atëherë a duhet që për të gjitha çështjet të shkohet mbrapa, por duhet që të planifikojmë që diçka të ndodhë dhe të mos na përsëritët një gjë e tillë për të ardhmen.

Pse Komuna nuk e ka shpallë si zonë me interes të veçantë? sepse e ka të drejtën ligjore që të shpallë diçka të tillë, sepse megjithatë ky objekt e ka identifikuar Gjilanin, e askush mos të përpiqet të thotë se nuk ka qenë.

Neve nuk na intereson se kush është pronar i asaj fabrike, por duhet ta kemi interesin më të gjerë, që këto resurse që janë me dobi më shumë se sa për një grup njerëzish e që kanë rëndësi dhe strategji për një kohë më të gjatë, sepse unë e di që shtetet normale kane resurse edhe për kohë krizash, luftërash dhe mendojnë për qytetarin, e kjo logjikë është dashur të jetë edhe të ne, nga institucioni Komunal e deri të ai qeveritare.

Unë nuk jam kundër investimeve, as kundër mundësisë që kanë privatët, bile kjo është e mirëseardhur, por Komuna si institucion do të duhet t’i paraprijnë këtyre gjërave, të kenë planet e strategjitë se çka do të bëhet. Në shumicën e ndërtimeve që po ndodhin, po legalizohen, sepse as nuk është marr preventiva që ta ndalosh e as t’i sugjerosh, ose t’i japësh propozime se ku mund të ndërtosh, por vetëm pasi të përfundojnë ndërtimet, po përpiqemi t’i sanojmë apo eventualisht t’i mbulojmë ato gabimet tona si institucione.

Unë nuk e quaj humbje kohe, nëse kjo është në dobi të qytetarëve të Gjilanit, sepse në fund të fundit ne jemi zgjedhur që të diskutojmë për interesa të qytetarëve.

**Nevzad Rushiti**: e kam replikën me z. Riad Rashiti, i cili më dha vërejtjen: se a kam dalë në perëndim dhe a i njoh ligjet e perëndimit, por të garantoj që në mesin e të gjithëve që jeni këtu, unë jam më i pari që kam shkuar në perëndim diku prej viteve të 70-ta, dhe i di ligjet e perëndimit.

Ajo që dua të them, është se kjo pikë e rendit të ditës u votua dhe kaloj, por mendoj se u diskutua mjaftë dhe nuk është çështje që në Kuvend është dashur të diskutohet. Prandaj ne vetëm po i shesim mend njëri tjetrit.

Unë personalisht jam ai, e që edhe Bujari me ka përkrahur edhe në mandatin e kaluar por edhe në këtë mandat, e jemi munduar që nga ky Kuvend të i themi kryetarit të Komunës që të mundohet që ta ndal shitjen e çerdhes së tekstilit, e që ajo çerdhe nuk dihet se a është institucion parashkollor publikë i komunës apo shoqërore. Ne atë institucion punojnë 30 punëtor dhe janë 150 fëmijë. Kuvendi mund ta bëjë një rekomandim qe ai vend mos të shitet dhe Komuna të bëjë një ndërrim me atë pjesë.

Të pjesa e fabrikës pronari është privat, ai ka dhëne të holla për atë fabrikë, e sot çka do që flasim është vonë.

**Valentina Bunjaku-Rexhepi:** faleminderit z. Rashiti për diskutimin tuaj, mendoj se herën tjetër si pikë të rendit të ditës do të flasim për çerdhen, po ashtu edhe për shtëpinë time private, pasi që jemi duke folur për njerëz privat në seancë të Kuvendit.

**Bujar Nevzadi**: mua më habitin kolegët të cilët thonë se nuk ka nevojë të diskutohet kjo çështje, por unë e di që ne jemi të zgjedhur të popullit këtu, dhe vetë votimi që ndodhi sot, tregoi se sa persona ishin kundër diskutimit ku një pjesë e tyre ishin kundër diskutimit për shkak të interesave të veta personale, e jo për shkak të humbjes së kohës, sepse ne për këtë arsye jemi këtu në Kuvend.

Unë dua ta pyes drejtorin e DBP, të na tregoj se çka do të ju thotë bujqve të Gjilanit për ndërrimin e destinacionit të fabrikës në banesa ?

Ne e dimë se Gjilani njihet për toka pjellore e bujqësore, por dikush e tha me herët se fabrika e bukës është si të gjitha fabrikat e tjera, e kjo nuk është e drejtë, sepse Gjilani prodhim të parë e ka bujqësinë, e këtë gjë ta thotë ndonjë person që nuk ka jetuar në Gjilan mund të mos ia zëmë për të madhe, por një person që është banor i këtij qyteti, i cili është marr me bujqësi e me tekstil, atëherë për mua kjo gjë është absurde.

Po ashtu më herët dikush e potencoi, se nuk mund të bëjmë më asgjë për këtë punë, por kur nuk kemi interesa individuale ne bëjmë diçka, sepse e tha edhe Riadi qe nuk mund të bej dikush çka të dojë këtu, jo jo, nuk mund të bësh çfarë të duash, bile as me shtëpinë tënde nuk mund të bësh çfarë të duash, sepse shteti është i pari.

z. Avdyl Aliu e tha, se bazat e krimit janë vu në qeverisjen e PDK-se, kurse ne qeverisjen e LDK-se po i vihet kulmi, por unë po e pyes Avdylin se çfarë ka bërë në atë zonë, sa objekte i ka aty? Pse ia ke hequr shiritat objektit tënd kur është dal inspeksioni? i përmendët më herët disa pagesa të faturave, por ja t’i të paguash, ja kush tjetër, kush ka përfituar më shumë se ju z.Aliu?

**Avdyl Aliu**: çfarë kam bërë unë deri tani në atë zonë, janë ndërtuar 4 objekte, ku 2 objekte janë bërë në kohën e qeverisjes së PDK-së, ku lejet janë dhënë nga ju, objektet janë ndërtuar dhe përfunduar, janë regjistruar në kadastër dhe i kanë kryer të gjitha procedurat, kurse 2 objektet e tjera të cilat tani po ndërtohen janë 100% me leje ndërtimore. Planifikoj qe aty të ndërtohet edhe më shumë, por gjithmonë me leje ndërtimore dhe sipas planit që është aty.

Për atë zonë është një plan dhe aty gjithçka punohet me plan.

**Sahit Abazi:** unë nuk mendoj se ky debat është i kotë, sepse në fund të fundit ne mund ta nxjerrim një konkluzion.

Unë jam pjesë e një debati i cili është bërë publik, e që ka të bej me reagimin e z.Riad Rashiti, pak ditë me parë, por tani më nuk është reagim i Riadit, por është reagim i qytetit dhe përderisa është i këtillë unë dua t’i përmend vetëm tri elemente bazë, e të tregoj se kemi arsye për të diskutuar.

Arsyeja e parë është se duam ta dimë se ku po mbetet hambari i qytetit të cilin z.Lutfi Haziri ju ka thëne të gjithë bujqve të Gjilanit se ai hambarë do të jetë po aty.

 Ne po e zëmë që të gjithë keni të drejtë në diskutimin e juaj, kur po thoni se ai është pronar privat, ajo pjese është e privatizuar, e ka blerë filani dhe ja ka shitur filanit, por me çfarë dijenie Kryetari e premton që ajo pjesë të mbetët hambarë?

Nëse është në rregull kjo pjesë atëherë si ka guxuar Lutfi Haziri gjatë fushatës të premtoj një gjë të tillë ?

E dyta që është esenciale për ta arsyetuar këtë debat, e që u tha edhe nga kolegët që është komunikimi.

Është e vërtet qe ai është biznes privat, por është edhe një e vërtetë tjetër e mos të tingëllojë që ne si PDK jemi të majtë kur po themi qe ta ruajmë atë, që ne jemi për privatizimin, sepse të majtë janë LVV-ja, kurse ne jemi të djathtë së bashku me juve, por jemi për një qasje korrekte në raport me bizneset dhe cila është kjo qasje, sepse është politike e djathtë komunikimi me bizneset.

Na gjeni vetëm një argument që e keni bërë një përpjekje të vetme për ta ruajtur fabrikën ? Por hajde ta zëmë që nuk duhet ta ruajmë, por na gjeni një argument tjetër që me cilën bazë ajo nuk është rentabile, sepse e tha edhe z.Avdyli që fabrika e bukës është mbyllur në momentin që ka rënë çmimi i bukës, e kjo është shumë normale që biznesi nuk punon me humbje, por unë po ju sjelli në kujtesën e juaj, intervenimin e senatit Amerikan, presidentit Amerikan kur me buxhet të shtetit ka intervenuar që t’i shpëtoj bizneset specifike.

Ne qeverisjen e PDK-se kjo fabrikë ka funksionuar, e mosfunksionimi i saj ka filluar kur ju jeni ardhur në pushtët. Në esencë ajo që po ndodhë është se ju jeni në pushtet e po i keni numrat, e kjo gjë nuk do të ndodhe pas 2017 sepse nuk do t’i keni më numrat.

Andaj, unë po ju lus miqësisht dhe kolegialisht, që ta ftojmë pronarin e të diskutojmë që ky rrënim të mos bëhet por të bëhet ndonjë analizë publike, sepse mjaftë kemi ekspertë të cilët mund ta diskutojnë këtë çështje.

Në rast se pas një debati të gjerë vijmë në përfundim si shoqëri, që ky objekt nuk i duhet këtij qyteti e kësaj shoqërie atëherë ne po e rrënojmë pa problem.

Çështja tjetër është se PDK-ja nuk është kundër asnjërit prej bizneseve që e blenë atë pronë, ne jemi pro cilitdo biznes, por jemi për një komunikim të drejtpërdrejtë. Për çka ekziston DZHE-ja, a ka ndonjë argument që kjo drejtori e ka dërguar qoftë një letër të vetme cilit do nga pronarët që e ka blerë, e t’i thotë se a mund të bëhet diçka apo a ki nevojë për ndihmën e Komunës.

U quajt dinozaur i qytetit nga një kolegë i mëhershëm, por dinozaur i qytetit është objekti përball spitalit i cili është ndërtuar në kohën e PDK-së, e që po legalizohet në kohën e LDK-së. Nuk është dinozaur objekti i fabrikës së bukës sepse është i dyti në Kosove sa i përket kapacitetit.

Pati rekomandime dhe ju lus që mos të llogaritën rekomandime politike, por të jenë rekomandime të Kuvendit e jo të PDK-së, por esenca është që këto rekomandime të kalojnë, e së paku njëra që quhet komunikim me biznesin, e Kryesuesja le ta zgjedhë një Komision nga kushdo qoftë dhe të bëhet ky komunikim. Ky rekomandim nuk është nga PDK-ja por i Kuvendit, sepse në esencë jemi të interesuar për një komunikim serioz, e të bëjmë një analizë se a kemi mundësi të bëhet shpëtimi i atij objekti, e unë jam i bindur që kemi, por duhet iniciativë e vendit, e ky debat të mos mbetët i kotë, sepse nëse ne vetëm kemi diskutuar pa e nxjerrë një konkluzion e që është komunikimi, atëherë ky debat është i kotë.

**Valentina Bunjaku-Rexhepi**: të them të drejtën nuk mund të ju kuptoj fare, ne nuk mundemi të futemi në punët e një pronari që e ka pronën private.

**Sadudin Berisha**: ju jap me përgjegjësi dhe kompetencë informacionet që nuk i keni të ditura, por mesa duket fushata politike ka filluar herët dhe kjo fushatë nuk është për temat të cilat po diskutojmë.

Zyrat kadastrale në të gjithë Kosovën, posedojnë evidencën e saktë të librave kadastrale, për pronat shoqërore, private dhe Komunale dhe shtetërore.

Kemi katër lloje të patundshmërive dhe çdonjëra prej këtyre pronave menaxhohet nga pronarët e tyre, ku prona privatë menaxhohet nga privatistët, pronat shoqërore menaxhohen nga AKP-ja, kurse pronën komunale e menaxhon Komuna, përkatësisht Kryetari i Komunës mbi bazën e planeve rregulluese detale urbanistike, kurse pronën shtetërore e menaxhon Qeveria e Republikës së Kosovës.

Në këtë Kuvend, por edhe në seancat e Kuvendit të mëparshëm, janë miratuar Planet rregulluese, detale, urbanistike, mbi të cilat bëhet zhvillimi i Komunës së Gjilanit, por edhe për këtë pjesë, me ju apo pa ju, këto janë miratuar, sikurse ne kur kemi qenë opozitë, ju i keni miratuar shumë vendime pro ose kundër me votën legale.

Pronat të cilat privatizohen, nuk mund të ndërrohen sipas qejfit të pozitës apo opozitës, sepse ato kanë një rregull ligjor të saktë se si bëhet regjistrimi dhe cilat janë metodat e shitjes së pronës shoqërore.

Kemi shitje me spinoff special, ku nuk mund ta ridestinosh prodhimin, spinoff të thjeshtë siç është rasti i fabrikës së bukës “Kualiteti”, dhe me pronën privatë se a duhet të ekzistoj fabrika apo jo, nuk duhet të qeverisë as qeveria as KK-ja.

Këtë e them, sepse tregu i lirë, ndërmarrja dhe ai që e ka fituar pronën për 99 vite falimenton, mund ta ridestinoj ose ta shes për të njëjtin qëllim që shprehë interesim pronari i ri.

Ka kaluar afati ligjor edhe te ne është regjistruar në librat kadastral, periudha dy vjeçare e pamundësimit të ndërrimit të destinimit të fabrikës” Kualiteti”.

Plani rregullues, është rishikuar për atë pjesë të qytetit, është miratuar dhe është në zbatim e sipër. A është ky plan i mirë apo jo, është përgjegjësi e të gjithëve, e nëse nuk është i mirë ta rishikojmë, por jo të bëhen pazare me pronën privatë.

Menaxhimin e pronës Komunale e bën Komuna, sipas interesit publik. Kemi bërë kërkesa shtesë për kthimin e pronave në interes publik, e të cilat akoma nuk janë privatizuar, siç është rasti i Bankkosit, ku kemi bërë kërkesë shtesë që të prolongohet dhe të gjendet zgjidhja për kthim në interes publik.

Ne i kemi mbështetur këto nisma edhe në kohën e qeverisjes së PDK-së, sikur që po vazhdojmë me kërkesa të tilla.

Qytetari na njeh, prandaj për këtë arsye mos manipuloni me pronat të cilat nuk janë përgjegjësi e jona. Ne kemi qeverisjen e përbashkët lartë, e nëse ky ligj është i papërshtatshëm, atëherë ta ndërrojmë ligjin përmes njerëzve që i kemi në qeveri.

**Selami Xhemajli**: mendoj që është mirë që ne sot debatuam për këtë pikë, sepse këtu jemi për interesa të qytetarëve. Mirëpo ne po debatojmë për diçka që nuk është kompetencë e jona. Ne shqetësohemi dhe është e dhimbshme që një fabrikë e bukës po rrënohet, mirëpo sa është fuqia jonë që nga ky Kuvend të nxirren rekomandime që do të kishin efekt pozitiv. Nëse AKP-ja menaxhon me ndërmarrjet shoqërore, atëherë defekti është te procesi i privatizimit. Nëse pronari i ri i ka përfillur të gjitha obligimet ligjore që i ka pasur ndaj AKP-së, atëherë ne vetëm mund të komunikojmë me të në bazë të vullnetit të lirë të tij, mirëpo nuk kemi fuqi ligjore dhe nuk mund ta obligojmë pronarin e kësaj fabrike që ta ndalojmë në punën dhe qëllimet e tij, mendoj që ky debat pati qëllime politike.

**Arben Maliqi**: mendoj se drejtori më së miri e elaboroj këtë çështje, por në fillim të seancës edhe anëtari i Kuvendit që është njëri nga pronarët, shumë mirë e shpjegoi se privatizimi është bërë me spinoff ku pas dy viteve ai pronar ka të drejtë që me pronën e tij të bëj çfarë të dojë. Por ajo që mua më intereson është se aty ka qenë një pronarë tjetër, ndërkohë janë bërë dy, tre pronarë dhe unë e di qe ata ju kanë mbetur borxh shumë punëtoreve duke mos i paguar me rregull diku deri në 7 pagesa mujore, prandaj ju pyes të gjithë juve këtu, se a i kanë bartë borxhet e punëtorëve këta pronarë që i kanë marrë obligimet, kush do t’i paguaj këto borxhe?

**Isa Agushi**: pak më parë, kolegu im e përmendi Zvicrën, por të krahasohet Zvicra me Kosovën është si ta krahasosh Afrikën me Amerikën, sepse jemi 500 vite mbrapa nga Zvicra.

Pajtohem plotësisht me fjalimin e z. Sadudin Berisha, sepse në pronë privatë nuk kemi të drejtë të përzihemi aspak, po ashtu nuk bëhet politika në Kuvend, fushata fillon në 2017-ën, e kush ka gjasa të fiton, le të fiton.

T’i përgjigjem kolegut tim lidhur me borxhin e pagave të punëtoreve dhe i them se ne nuk jemi ata që merremi me këtë punë, sepse për këtë është pronari i fabrikës AKP-ja, Prokuroria e Gjykata, e ne nuk duhet të humbim kohë për ketë çështje, sepse nuk kemi mbetur pa bukë. Privatizimi ka qenë shumë i dhimbshëm, sepse njerëzit tanë qeveritarë kanë përfituar e kanë vjedhë pa dhimbje.

Unë kam qenë njëri nga ata i cili të gjitha fabrikat e Gjilanit i kam mbajtur nën kontroll, por sot pushtetarët tanë nuk ditën ta ruajnë asnjë fabrikë, prandaj kjo është kapja e shtetit që po e quajnë.

EULEX-i dhe Gjykata ka filluar t’i mbledhë disa peshq të mëdhenj, kushdo qoftë për hair i qoftë.

Prandaj, për të mos e zgjatur më tepër dhe për të mos humbur kohë, propozoj që të kalohet në pikën tjetër të radhës.

**Riad Rashiti**: nuk pajtohem me një fakt, ku të gjithë përfaqësuesit e pozitës nga fillimi thonë që nuk kemi çfarë të bëjmë për këtë ndodhi. Unë dua të ju bindë që kemi çfarë të bëjmë. Në qeverisjen e PDK-së, është bërë transferimi i ndërmarrjes publike Kosova TRANS, që ka qenë nën menaxhimin e AKP dhe AKM, ku është dalë ndërmarrje publike Komunale, kjo gjë ka ndodhur më në ndërmarrje zero vlerë në krahasim me Fabrikën e bukës. Në qeverisjen e PDK-së, DON BOSKO ka bërë kërkesë për ndërtimin e shkollës profesionale në Gjilan, ku qeverisja e PDK-së ka bërë kërkesë në AKP, dhe ka bërë ndërrimin, propozimin e pronës së tokës me AKP-në dhe ky Kuvend e ka miratuar.

KEDS-i është privatizuar nga Qeveria e Kosovës, por a mund të themi se ajo mund të bëjë çfarë të dojë në Gjilan?

Po thuhet se rekomandimet që dalin nga ky Kuvend nuk janë obligative për askënd, e unë them se obligativ është vetëm një akt, të cilin shumë thjeshtë mundet mos me ia lëshu, apo ta ndalë inspeksioni rrënimin e kësaj fabrike, sepse është procedurë leje dhënia për rrënim. Është në dorën e kësaj qeverisjeje që të ndalet rrënimi i kësaj fabrike, por ju nuk po doni ta ndalni, por ne kërkojmë në fund që rekomandimet tona të hidhen në votim.

**Sadudin Berisha**: nuk po e them nga vullneti im i lirë, por ai është një proces i kualifikuar me Kushtetutë dhe me Ligj.

Është mirë të kursehemi me mënyrën e komunikimit.

**Ramiz Ramadani**: me të vërtetë është e vështirë të thuash diçka pas gjithë këtij debati, por jam i obliguar të e them edhe opinionin tim.

Kemi trashëguar Kombinate dhe Kompani Agro industriale dhe për fat të mirë pjesa dërmuese e kanë ruajtur destinacionin. Kombinati i Duhanit është mirë që ta ruaj këtë destinacion dhe ne jemi duke bërë përpjekje që bashkërisht edhe me Kryetarin e Komunës që të ndikojmë në këtë sferë, mirëpo mundësia e këtij ndikimi është e vogël, edhe pse po bëjmë përpjekje që gjithçka që varet prej Komunës ai kombinat të jetë funksional.

Jo dinozaur, por po ju them gjigant, por është vështirë të ripërtërihet, sepse e kemi thertoren në fshatin Velekincë, e cila kur është ndërtuar ka qenë njëra ndër thertoret më moderne në Evropë, kurse sot nuk funksionon, ku pronari bënë përpjekje të sjellë investitor të huaj, Amerikan, Arap sepse vetëm një kapital i huaj atë thertore e futë në lëvizje.

Barrën e zhvillimit të industrisë së mishit e banë Malësia, Gazi, Luli të cilat në fakt dikur as që kanë ekzistuar dhe janë shumë të vogla.

Është fat i madh që disa kompani janë në periferi, ku edhe nëse donë të ndërrojnë destinacionin nuk munden sepse nuk ju funksionon ndryshe.

Edhe stacioni për përparimin e bujqësisë, e menaxhimin e sajë po e bën Konsoni, frigoriferi në Shillovë.

Të premten kemi konferencë të donatorëve, sepse është e pamundur që këto kompani të ringjallen.

Ne si DBP, pikë të parë referuese e kemi pas fabrikën “Kualiteti” dhe jemi takuar me menaxherin, por shqetësimi i tij i parë ka qenë se bujqit nuk e sjellin grurin aty. Kompanitë private kanë qasje tjetër sepse ta sjellin Mlinin të arat. Nga menaxheri kam kërkuar, që bujqve të ju jep farën e grurit pa pagesë, në mënyrë që këta bujq të e sjellin grurin aty, por as kjo formë nuk ka dhënë efekt.

Mendoj se DBP-së, Komunës dhe të gjithëve duhet të na interesoj se cilat kompani janë funksionale, e jo sa i kanë kapacitetet e tyre. Fabrikën e bukës nuk e shoh më rol dominant, bile nuk e shoh as si Mulli, apo pikë grumbulluese e drithit, sepse fabrikën e re është duke e punuar në Bresalc, por brenga ime është se kjo Fabrikë ka pas kapacitet deponues të lartë.

Pajtohem me të gjithë ju që shprehët shqetësime, por nuk kemi kompetencë të ndërmarrim diçka.

**Anëtari i Kuvendit z. Riad Rashiti kërkoi që rekomandimet e dhëna të vihen në votim, por Kryesuesja e Kuvendit u shpreh se nuk mund të vë diçka në votim që nuk është në përputhje me ligjin, dhe kërkoi konsultim me grupin e LDK.**

**Sahit Abazi**: jua bëj të qartë që si grup I PDK-së,besoj edhe i LVV-se, që nëse nuk dalin në votim rekomandimet tona ne jemi të detyruar ta lëshojmë seancën e Kuvendit, si mjet protestë për të argumentuar që këtu ka debat të kotë.

**Valentina Bunjaku-Rexhepi**: nuk po ju kuptoj pse po doni të gaboni, kur ne nuk kemi të drejtë ligjore t’i hedhim në votim propozimet e juaja, prandaj nuk mund të veprojmë kundër ligjit dhe që nuk është kompetencë e Kuvendit.

**Fehmi Sylejmani**; e para pune znj.Kryesuese, me Rregullore jeni e obliguar që çdo propozim që epet në Kuvend ju duhet ta hidhni në votim.

E dyta- rekomandimi nuk do të thotë domosdoshmërisht që është thyerje e ligjit, por është tjetër kush që e vërteton se a është thyerje e ligjit apo jo, prandaj si rekomandim duhet të hidhni në votim.

**Nevzad Isufi;** nuk është në rregull të thirrni vetëm një shef të një grupi e të konsultoheni, sepse dua ta di a jeni kryesuese e Kuvendit apo pjesëtare e një grupi politik.

Po i jepni hapësirë për përgjigje njerëzve që nuk janë kompetent për t’u përgjigjur, ndërsa nuk po jepni hapësirë për replikë, prandaj ose udhëheqë siç duhet seancën e Kuvendit, ose liroje pozitën tuaj e ofroja dikujt tjetër që mund ta bëj si duhet. Ka kush e vërteton se a është ligjore apo jo, e jo të diskutohet këtu, e të jetë një rekomandim, kurse ju e mohoni dhe thoni se është jo ligjore, por ju lutëm në cilin ligj po thirreni ju, se kjo është jo ligjore.

**Velentina Bunjaku-Rexhepi**: deri më tani ne diskutuam diçka që fare nuk është kompetencë e jona, tani kërkoni të hedhim në votim diçka që është jo ligjore, por sido që të jetë, për propozimet e juaja unë kërkoj nga shefi i grupit të LDK-se, të diskutoj me koalicionin AAK dhe pastaj të kthehemi në seancë.

**Pas një konsultimi me shefat e grupeve, seance vazhdoi punimet.**

**Velentina Bunjaku-Reshepi:** pas një konsultimi, ne vendosëm që propozimet-rekomandimet e juaja të i hedhim në votim.

**Me 10 vota “për, 19 vota “kundër’ dhe të tjerat abstenime nuk u miratuan propozimet-rekomandimet e kërkuara nga grupi parlamentare i PDK-së.**

**Valentina Bunjaku-Rexhepi:** ne e bëmë atë qe ju e kërkuat, meqë këto rekomandime nuk kaluan, kërkoj që të kalojmë në pikën e radhës, por meqë grupi parlamentare i PDK-së, jeni të pakënaqur dhe keni vendose që ta lëshoni seancën, atëherë ju lutëm të na lini të punojmë.

**Riad Rashiti:** nuk duhet të shprehni nervozen tuaj, sepse ne nuk ju pengojmë në punimet e Kuvendit, e ju nuk mund të na thoni dilni nga seanca, sepse ne e dimë vetë se çfarë bëjmë, është e drejtë e jona se çfarë bëjmë.

**Të pakënaqur me ketë votim, grupi parlamentarë i PDK-së e lëshuan seancën.**

**Valentina Bunjaku-Rexhepi:** për hir të opinionit, le ta dinë të gjithë qytetarët e Gjilanit dhe të gjithë ata që kanë votuar, që ne i dhamë mundësi për të diskutuar për Fabrikën e bukës “Kualiteti”, por prapë opozita ishte e pakënaqur. Kjo sallë që u lirua sot, është liruar për shkak të aktiviteteve partiake. E ne besoj që tani mund të kalojmë në pikën e radhës.

**Selami Xhemajli**: propozoj që pika 2.2 dhe 2.3, pasi që janë të ndërlidhura të futën si pikë e përbashkët.

 Kryesuesja e Kuvendit e vë në votim propozimin e dhënë dhe me 18 vota “për” e të tjerat abstenime, u miratua propozimi që pika 2.2 dhe 2.3 të futen si pikë e përbashkët e rendit të ditës.

* 1. **Propozim Vendimi për qasjen e Revidimit të Planit Zhvillimor Komunal “Gjilani 2015+”**
	2. **Propozim Vendimi për qasjen e Revidimit të Planit Rregullues Urban-të Hollësishëm**

 **“Qendra- z-**1”

**Valon Shefkiu**:kemi të bëjmë me propozim vendimin për qasjen e revidimit të PZHK “Gjilani 2015+”, dhe Propozim Vendimi për qasjen e Revidimit të Planit Rregullues Urban-të Hollësishëm “Qendra- z-1”këto dy pika kanë kaluar edhe në Komitet, dhe besoj që jeni të njohur me këto pika. Qasja e revidimit është obligative. PZHK përfshinë tërë territorin e Komunës dhe pas përfundimit vazhdon me hartën zonale. Ky plan është miratuar me 30.10.2008, si plan hapësinor i një tërësie territoriale siç është Komuna e Gjilanit, e cila është përmbledhje shumë komplekse dhe multidisiplinore e të gjitha aktiviteteve dhe dukurive që ndodhin në këto hapësira të Gjilanit. Plani hapësinore bëhet në bazë të një strategjie afatgjate për planifikimin dhe zhvillimin, duke filluar nga analiza e gjendjes ekzistuese dhe të gjitha sferave nën ndikim siç janë territori dhe struktura gjeografike dhe gjeodezike, popullsia, infrastruktura publike, tërësitë ambientale dhe ekonomia, si dhe nën disiplina të tjera të cilat në mënyrë direkte ose indirektë ndikojnë në planifikim dhe zhvillim të qëndruar bashkëkohor.

Komuna e Gjilanit ka një sipërfaqe prej 392 km2, ku me qëllim të krijimit të kushteve me të mira dhe të shfrytëzimit të të gjithave resurseve natyrore të potencialit njerëzor dhe me gjithë dëshirën e përfshirjes të të gjithë aktëreve kyç në këtë proces, duke filluar nga strukturat udhëheqëse, organet dhe institucionet Komunale, ekspertët e planifikimit, grupet e interesit dhe institucionet përkatëse të nivelit qendrore, DUPMM-ja si menaxhuese e këtij projekti do të angazhohet që ky plan të miratohet duke i përcjellë të gjitha procedurat teknike të parapara në hartimin e një plani cilësorë e kualitativ dhe të qëndrueshëm për tërë territorin e komunës së Gjilanit, duke u ndërlidhur me ndryshimet ligjore që i ka pasuar nga koha e miratimit, e që e obligojnë, që deri më tani komuna e ka bërë hartimin apo revidimin e planeve. Ne jemi të gatshëm për vërejtjet dhe sugjerimet e juaja dhe shpresojmë qe ky propozim do të miratohet.

**Avdyl Aliu:** në emër të grupit të këshilltareve të LDK-së, jemi pro këtyre dy vendimeve. Këto dy vendime janë trajtuar në KPF dhe ne i përkrahim këto vendime.

 **Nevzad isufi**: ne KPF lidhur me këtë pikë kemi kërkuar që të jepet një raport lidhur me realizimin e këtij plani, sepse tashmë prej vitit 2010 i bie 5 vjet i kryer dhe janë premtuar në Kuvend këto plane, të na sqarohen më mirë, kurse tani përveç kësaj harte që e kemi në ekran e që është mjaftë problematike të shihet, por së paku dihet që nuk kemi një raport se çfarë ka ndodhur me planin zhvillimor gjatë këtyre 5 viteve, në cilat pjesë të qytetit ka pasur sukses, e cilat kanë qenë shkaqet e mos realizimit të planit, a ka qenë e realizuar vetëm pjesërisht, cilat janë ankesat e qytetareve dhe cilat janë tani kërkesat e qytetareve tani për ndryshim?

Nuk është e mjaftueshme vetëm arsyeja se ligji e lejon një ndryshim të tille. Në arsyetimin e Vendimit të revidimit për qasje të Planit rregullativ urban Qendra 1, thuhet se ky plan në vitin 2010 nuk është realizuar për faktin se ky plan nuk ka qenë plan i mirë dhe i cili për nga destinimi dhe përmbajtja për këto 5 vite është tejkaluar dhe nuk përkon me tregjet zhvillimore të ekonomisë së tregut, ekonomisë bashkëkohore, ruajtjes së mjedisit dhe tani del se ky plan qenka bërë aq keq sa qenka bërë pengesë e planifikimit të qëndrueshëm me kriteret bashkëkohore.

Çfarë planifikuesish paskan qenë ata të cilët kanë bërë plane të tilla, që vetëm 5 vite duhet ndryshuar madje bëhen edhe pengesa të zhvillimit ?

Si u besohet institucioneve të njëjta, madje pothuajse edhe me përbërje të njëjtë të njerëzve që bëjnë plane të tilla, që aq shpejtë po zhvlerësohen dhe po bëhen pengesë e zhvillimit? Çfarë vizionesh paskan pasur këta planifikues për këto periudha ku dihet se planet hartohen për periudha më të gjata, madje ato do të duhej të konsideroheshin të qëndrueshme për 5 vite e më tepër.

Në arsyetime, nuk përmenden cilat mundësi të tjera janë krijuar në ndër kohë, ku po thuhet se mundësitë e Komune për shpronësim kanë qenë të vogla që atëherë, kurse tani janë edhe më të vogla.

Mundësitë e Komunës nuk janë rritur, por vetëm janë zvogëluar edhe me tepër. Mendoj se kjo është dashur të paraqitet me një raport më të gjerë rreth punës e pengesave, kërkesave të qytetareve, e jo vetëm në thirrjen se na obligon ligji që të bëhen revidime.

Po përmendet partneriteti publiko-privat, në çka e mbështetni këtë partneritet të cilin e keni propozuar? Apo është një shprehje hipotetike, sepse edhe deri tani e dimë se nuk ka ndonjë rezultat të mirë nga inkurajuesit nga ky partneritet.

Jeni thirr në nenin 17 pika 7,8 dhe 9, ndërsa u përmend se edhe neni 10, saktëson në pikën 2.6, se Kuvendi Komunal në baza vjetore shqyrton raportin monitorues, zbatimet e vendimet e objektivave të planit zhvillimor Komunal dhe hartën zonale Komunale, si dhe planet rregulluese të hollësishme të përgatitura nga drejtoritë sektoriale të Komunës.

Për këtë periudhë të udhëheqjes suaj, deri tani nuk kemi pas asnjë raport as në baza vjetore, kurse tani po del se raporte të tilla nuk kemi në baza 2 e 3 vjetore. Ne mund ta vlerësojmë se çfarë do të bëhet, por ne ndonjë raport të qartë nuk e kemi. Nuk po pajtohem se ka nevoje për korrigjime, por nëse në bazë të arsyetimit del se ky plan ka qenë aq i pavlerë, sa që ka qenë pengesë, atëherë pse nuk behet plani i ri? ose arsyetoni se cilat janë ato shkaqe që na bëjnë këtë lloj revidimi, sepse qytetaret po na pyesin neve se çfarë po ndodhë, e ne duhet ta dimë se çfarë po aprovojmë e çka po mohojmë.

**Valon Shefkiu**: ndoshta e keqkuptuat, sepse nuk thash që është plan i dështuar, por në bazë të këtij plani janë miratuar mase 80% të planeve rregulluese. Me ligj në të njëjtën kohë është miratuar edhe plani zhvillimor urban, por ligji i planifikimit nuk e njeh më planin zhvillimor urban dhe kusht për të ardhur deri të harta zonale është që plani zhvillimor të jetë i miratuar dhe i reviduar dhe të fillojmë me hartën zonale, e cila është nivel me i ulët se plani zhvillimor Komunal, ku përcaktohen kriteret e ndërtimit. Duke u bazuar në këtë PZHK kemi përfshirë Komunën tonë me 80% të planeve rregulluese të cilat janë në fuqi, por ligji e parasheh që pas 5 viteve të revidohet plani.

Tani mund të diskutojmë për  **Propozim Vendimin për qasjen e Revidimit të Planit Rregullues Urban-të Hollësishëm “Qendra- z-**1”.

Është e drejtë ligjore dhe obligative që pas 5 viteve të bëhet revidimi i planit rregullues urban i hollësishëm. Nevoja është shumë e madhe, ku në qendër të qytetit janë planifikuar ndërtimet P+4, ku besoj që edhe ju e kishin një objekt në qendër të qytetit nuk do të kishit lejuar që ai objekt të rrënohet. Ne po mundohemi të bëjmë diçka më të mirë, ku e vetmja mundësi është që t’i ruajmë tokat bujqësore.

Të gjitha ndërtimet kolektive janë me leje, prandaj nuk duhet t’i pengoj askujt kjo gjë, sepse të hysh në qytetin e Gjilanit është sikur të vish në një qytetës, kujt po i pengon qielli.

Qendra zona I, fillon nga hoteli Kristal, në drejtim të lagjes se Balecit, përgjatë rrjetit të lumit Mirusha, e cila del tek Stadiumi dhe përreth sajë dhe shkollave të Mesme, e pastaj del në rrugën “Zija Shemsiu”, pastaj kthehet në të majtë deri të udhëkryqi i Fakultetit “Kadri Zeka”, pastaj vazhdon në të djathtë duke u lidhur me rrugën “Vëllezërit Frashri”, në të djathtë në drejtim të rrugës “Avdullah Presheva”, pastaj vazhdon dhe lidhet me rrugën “Qelebia” deri të rruga “Reshat Ymeri” duke vazhduar deri në rrugën “Abdullah Tahiri”, me tutje deri të udhëkryqi i I për rrugën e Malishevës, ku përgjatë kësaj rruge lidhet prapë të Hoteli Kristal. Kjo është Qendra Zona I, ku pjesa më e madhe është banim kolektiv me objekt P+4 deri në P+6.

**Mevlyde Zejnullahu** : dua ta pyes drejtorin, sepse me beri përshtypje fjala që duhet t’i ruajmë tokat bujqësore. Mirëpo sa unë kam marr vesh, pjesa e Poredinit matanë Lumit Stanishorka, ajo pjesë është e gjitha tokë bujqësore, tokë e punueshme e cila është e mbuluar me ujë nga Lumi. Ajo pjesë e tokës ka hyrë në revidimin e këtij plani, prandaj unë dua ta di, a është bërë shtesë e planit apo çka ka ndodhur me këtë sipërfaqe?

**Valon Shefkiu:** aty jemi në proces të planit rregullues të hollësishëm Fidanishtja 2, ketë javë do ta caktojmë dëgjimin publik. Kemi mbajtur debate me qytetarët dhe interesimi ka qenë i madh, ajo pjesë është e urbanizuar. Poredini është proces i përfunduar më herët, plani është i miratuar dhe ne jemi duke e zbatuar.

**Mevlyde Zejnullahu**: unë e di mjaftë mirë se si është pjesa e Poredinit, ajo pjesë ka qenë e urbanizuar deri të Lumi, kurse matanë Lumit thuhet se është hyrë në projekt.

**Valon Shefkiu**: Poredini ka qenë plan i mëhershëm, para se të vijmë ne në pushtet dhe ne duhet t’i përmbahemi atij plani.

**Nevzad isufi**: në arsyetim thuhet se ka kërkesa të qytetarëve, kurse tek ne në evidencë nuk kemi kërkesa konkrete të qytetarëve dhe a e keni menduar se a e përballon infrastruktura rrugore këtë ndryshim me gjendjen të cilën është, apo mendohet që në radhë të parë të intervenohet në infrastrukturë, e pastaj të përgatitet pjesa tjetër?

**Valon Shefkiu**: mendoj se nuk intervenohet në infrastrukturë nëse nuk është plani detal për **atë pjesë, prandaj ne po e bëjmë revidimin e planit dhe në momentin që miratohet plani ne** duhet t’i përmbahemi atij plani. Kërkesat janë të shumta të qytetarëve sidomos për qendrën e qytetit.

Meqë nuk pati më shumë diskutim kryesuesja e vë në votim pikën 2.2 dhe 2.3 të rendit të ditës.

**Me 19 vota “për”, asnjë votë “kundër” kurse të tjerat abstenime miratohet Propozim Vendimi për qasjen e Revidimit të Planit Zhvillimor Komunal “Gjilani 2015+” dhe Propozim Vendimi për qasjen e Revidimit të Planit Rregullues Urban-të Hollësishëm “Qendra- z-1”.**

* 1. **Propozim vendimi për lejimin e këmbimit të Pronës së paluajtshme Komunale me pronën e paluajtshme private për nevoja të Rrugës Qarkore sipas PRRU “Fidanishte”-Gjilan**

**Sadudin Berisha:** kërkesa e kryetarit është proceduar, pastaj ka kaluar në Komitetin e Gjeodezisë, Kadastrit dhe Pronës pastaj në KPF. Nëse keni ndonjë pyetje rreth kësaj jam i gatshëm të përgjigjem.

**Mevlyde Zejnullahu**: pse në regjistër nuk po shkruan se sa persona marrin pjesë, më duket që në listë janë 65 persona të cilët ju ka marrë prona, kurse kjo pronë është marr në vitin 1995, kurse këta persona nuk kanë marrë ende asnjë kompensim. Po flas personalisht edhe pse e di që nuk është mirë, por pse në këtë listë nuk figuron emiri i prindit tim? ku janë listat tjera?

**Sadudin Berisha**: kemi të bëjmë me një rast të vetëm dhe ky rast nuk është proceduar që të jetë prioritet për shpronësim, përkatësisht për këmbim të pronave, ne e dimë që kemi numër më të madh të pronave që janë shpronësuar në vitin 94, dhe ka mbetur një numër shumë i vogël i kompensimit pronë me pronë, me pronën komunale dhe ndonjë këmbim me pronën privatë që i nënshtrohet infrastrukturës.

Këmbimi do të bëhet me pronën komunale që hynë në zonën urbane dhe është i paraparë ndërtim individual dhe vlerësimin financiar për m2 të pronës që ne e shpronësojmë. Për interes publikë e bën komisioni i veçantë brenda Ministrisë së Financave.

Qëllimi ka qenë që të ndalet procesi gjyqësor sepse vlerësimet që i bënë Gjykata për m2, kanë qenë dyfish ose trefish më të madha sesa vlerësimet e Komisionit të veçantë brenda Ministrisë së Financave. Për ta shpëtuar mundësinë e dënimit financiar, ne e kemi marrë këtë hap dhe procesi gjyqësor është në pezullim. Nëse miratohet vendimi për këmbim, tërhiqet padia dhe vlerësimi bëhet nga organi kompetent deri në finalizim të lidhjes së kontratës në mes të Kryetarit të Komunës dhe personit të cilit i shpronësohet prona.

Ne sikur të kishim prona Komunale për këmbim me vullnet do ta bënim. Kërkesa për këmbim në mes të pronës Komunale dhe asaj private bëhet vetëm me kërkesë të personit e jo të Komunës. Interesi publik është mbi interesin privat.

**Arijeta Rexhepi**: lidhur me ketë rast paraqes qëndrimin e grupit të LVV-se, pasi që është diskutuar në Komitetin për Gjeodezi, Pronë dhe Kadastër.

Pronat të cilat janë marr në rrugën qarkore, vërtetë kërkojnë një kosto shumë të lartë financiare, për të cilat duhet të kompensohet por kuptohet që na nevojitët ndihma e Qeverisë së Republikës se Kosovës, pasi që Komuna jonë nuk mundet t’i paguaj këto obligime.

Ne jemi kundër një zgjidhje parciale të këtij problemi, dhe në këtë rast bëhet trajtimi jo i barabartë i pronarëve të tokës, sepse marrja e këtyre parcelave është problem i njëjtë për të gjithë pronaret, prandaj problemi duhet të zgjidhet në mënyrë të njëjtë.

Arsyeja tjetër qe ne jemi kundër zgjidhjes parciale të problemeve, është se nëse Komuna fillon me zgjidhjen e problemeve të një pronari me kompensim të tokës me tokë, atëherë një kompensim të ngjashëm do ta kërkonin të gjithë pronarët e tjerë, e Komuna nuk ka mundësi ta bëjë një gjë të tillë.

Ne kemi diskutuar edhe në Komitetin e Gjeodezisë dhe aty kemi kërkuar që të na sjellët lista e të gjithë pronarëve të cilët kanë prona te rruga qarkore, në mënyrë që ta dimë sa është numri i tyre, sa janë paguar dhe sa janë në procese gjyqësore.

**Sadudin Berisha**: listën të cilën e keni këtu, e kemi dhënë për ta identifikuar personin për të cilën sot po diskutohet. Këto vendime janë marr në vitin 1994, janë vendime përfundimtare dhe pushteti i kaluar e ka rikonfirmuar shpronësimin. Janë dërguar për vlerësim në Ministrinë e Financave, me të cilën merret komisioni, ku për m2 vlera është 80€. Buxheti i cili nevojitët për shpronësimin e kësaj rruge qarkore është diku mbi 10 milion dhe ne si drejtori në marrëveshje me Kryetarin e Komunës në takimin e përbashkët me Kryeministrin Mustafa, ministrin e Financave, dhe ministrin e Planifikimit Hapësinore, kemi kërkuar rrugë zgjidhje, sepse ky projekt do të duhet të trajtohet si investim ku në shpronësim të merr pjesë buxheti Republikës së Kosovës.

 E drejta është në anën e qytetareve, por mundësit buxhetore nuk na lejojnë që të hyjmë në një aventurë të tillë. Ne duhet të gjejmë një alternativë për zhvillimin e komunës tonë në mënyrë që edhe pala të përfitoj, sepse prona që futet në urbanizim e shumëfishon vlerën e tregut.

**Refik Shala**: ne si Komitet e kemi vizituar parcelën në fjalë dhe kemi rekomanduar në KPF dhe e kemi përkrahur që kjo pikë të kaloj.

 Meqë nuk pati me diskutues kryesuesja e vë në votim pikën 2.4.

**Me 19 vota “për”, 4 vota “kundër” dhe të tjerat abstenime miratohet Propozim vendimi për lejimin e këmbimit të Pronës së paluajtshme Komunale me pronën e paluajtshme private për nevoja të Rrugës Qarkore sipas PRRU “Fidanishte”-Gjilan**

1. **Të ndryshme**

**Valentine Bunjaku-Rexhepi**: kërkoj nga drejtorët që të përgjigjen në pyetjet e anëtarëve të Kuvendit.

**Naser Korqa**: unë nuk isha në pjesën e mesme të seancës, meqë isha në terren me punë zyrtare atëherë nëse ka dikush ndonjë pyetje jam i gatshëm të përgjigjem. Pyetjes se z. Kadriu për rrugën “Musa Zajmi” kjo rrugë është e kontraktuar dhe në të njëjtën kohë janë kontraktuar edhe 7 rrugë të tjera me të njëjtin operator. Puna ka filluar te rruga mbi parkun, pastaj te rruga e Kroit dhe dy rrugë të tjera, kurse rrugët e tjera si Musa Zajmi, rruga të tregu do të fillojnë të rregullohen shumë shpejtë.

**Refik Shala**: kam një pyetje për drejtorin z. Korqa në fshatin Ponesh i cili ka mbi 300 shtëpi, nuk ka të instaluar rrjetin e kanalizimit, prandaj a do të ndërmerrni diçka për këtë problem?

Po ashtu nxënësit e fshatit Ponesh udhëtojnë nga Poneshi deri në rrugën e Gllamës në rrugë magjistrale, aty nuk figuron askund asnjë shenjë e shkollës dhe nuk ka vendkalim për këmbësorë.

Një shqetësim nga Komuniteti serb- një rrugë në po këtë fshat te serbët, nuk mund të kalohet me automjete të vogla.

 **Nevzad Rushiti**: kam pas disa biseda me qytetaret e pjesës së Fidanishtes dhe Dheut të Bardhë dhe shqetësim i tyre është se deponitë e hekurit dhe të plastikes e kanë mbuluar këtë pjesë.

Mirëpo me drejtorin e DSHPIB, DZHE, DUPMM , kemi diskutuar dhe kanë premtuar se do të marrin një vendim për pastrimin e asaj pjese, edhe pse ajo pjesë pastrohet në kuptimin bukfal.

**Jashar Jashari**: unë e kam një shqetësim të qytetareve të rrugës qarkore, të cilët janë mbi 50 shtëpi që nuk e kane të instaluar rrjetin e kanalizimit, e të cilët kanë bërë gropa skeptike, ku tani verës temperaturat janë të larta, është gjendje kaotike. Prandaj dua ta pyes drejtorin se a ka ndonjë projekt për instalimin e rrjetit të kanalizimit në atë pjesë ?

**Jonuz Hasani**: është përfolur se rruga Gjilan-Pogragjë do të asfaltohet. Prandaj dua ta pyes drejtorin e DSHPIB, a do të asfaltohet kjo rrugë me një afat sa më të afërt?

 **Fehmi Sylejmani** : kam edhe një sqarim edhe një pyetje. Pyetja është: se kur do të asfaltohet apo a është në procedurë të tenderimit rruga që fillon nga rrethi në drejtim të foto Farit dhe në fund të Balecit ? Ndërsa rreth akuzave që na i beri shefi i grupit të LDK-së janë shumë të pasakta dhe sipas informacioneve që ky i posedon, nuk ka dijeni për këtë punë, sepse z.Arifi e bëri interpretimin e ligjit dhe unë i jap llogari vetëm drejtorit tim.

Sa për njohurinë tuaj, unë jam zgjedhur mësimdhënësi më i mire i Komunës në vitin e kaluar, por për shkak të politikës, nuk kam mundur të zgjidhem më i miri në Kosovë. Prandaj atë ditë që ju po e përmendni aktivitetin, nuk kanë pas mësim klasat e larta, në ato kate ku kanë pasur klasat e V, prandaj informatori, ju ka informuar gabimisht.

**Avdyl Aliu**: rastet të cilat i kam përmendur janë të vërteta për ditën të cilën nuk keni mbajtur mësim, ju po thoni se ka pasur test, mirëpo test kanë pasur vetëm klasa e V-ta, ne katin me të lartë. Nuk po flas për të ju akuzuar, por duhet të mbushemi mend, prandaj para se të kritikosh dikën, duhesh të jesh vetë kritik dhe transparent së pari me veten. Prandaj dua të pyes se cili drejtor ju ka zgjedhur juve mësimdhënësin më të mirë?

**Fehmi Sylejmani**: nëse do të ishte këshillë shoqërore për arsim, atëherë do ta kisha pranuar, por kur shet moral dikush i cili është i akuzuar për ndërtimet që bëhen është e turpshme.

Shikoje edhe një here mirë se çfarë pyetje kam bërë për arsim, sepse unë kam thënë se është shkelur ligji, e nëse unë e kam shkelur, keni të drejtë të më akuzoni, ose nëse unë e kam dëmtuar buxhetin e komunës, atëherë lirisht me akuzoni. Një zyrtar është zgjedhur në mënyrë të paligjshme.

**Valentina Bunjaku-Rexhepi**: tani na bëtë konfuz, sepse njëherë fillove të flasësh për të metat në arsim, pastaj dole te një zyrtar dhe në fund edhe vetën e shpalle mësimdhënësin më të mirë.

**Nevzad Isufi**: nuk është e çuditshme kryeneçësia, sepse herën e kaluar patëm debat rreth përbërjes së komisionit të Flakës së Janarit të vitit 2011 dhe përkundër insistimit tim, që t’ia dëshmoj kolegut tim se unë kam qenë anëtar i komisionit, e jo vëllai im, ai prapë insistonte duke u bazuar në një procesverbal me një faqe që është marrë gabimisht dhe vazhdon me kryeneçësi të mbroj diçka që nuk është e vërtetë. Janë edhe 20 procesverbale të tjera, të këshillit të manifestimit dhe aty është i shënuar emri im e jo emri i vëllait tim.

Pyetja për drejtorin e DSHPIB është, se cilat janë lokacionet dhe emrat e rrugëve që do të riparohen ?

Cilat janë rrugët të cilat do të shtrohet trotuari? Në cilat rrugë do të vendosen shenjat e sinjalizimit horizontal dhe vertikal? A ka DSHPIB ndonjë komision, me rastin e hapjes së gropave në rrugë, për të cilat kemi vërejtje të gjithë, sepse janë punuar në mënyrën më të keqe.

**Avdyl Aliu**: unë nuk dua ta mbaj mend se në vitin 2011 kush ka qenë në atë komision, por për mua është me rendësi se informata e drejtorit të DKRS së atëhershme, e që ka qenë z.Selver Xhelili, është thënë se kush janë anëtarët e atij komisioni, prandaj aty është e shkruar Bejtush Isufi.

**Krenare Latifi-Kqiku**: pyetje për DSHPIB- a është në projekt të asfaltohet rruga e Kumanovës?

**Naser Korqa:** po i përgjigjem pyetjeve sipas radhës. Rruga e Poneshit është në plan për t’u asfaltuar dhe është e emërtuar Ponesh rruga I. Nënkalimet në rrugët regjionale i bënë Ministria e Infrastrukturës, por ne mund t’i sugjerojmë atyre për këtë gjë.

Për grumbullimin e mbeturinave është mbyllur qendra e grumbullimit para dy ditë, sepse nuk ka pas leje.

Të pyetja e z.Jashari- e njoftoj se projekti është bërë me kredi të butë, ku gjithë pjesa e rrugës qarkore është e mbuluar me këtë projekt, dhe në muajin Maj do të fillojnë punimet.

Asfaltimi i rrugës Gjilan-Pogragjë do të filloj shumë shpejtë sepse kemi kompaninë e kontraktuar, por kjo kompani së pari do t’i kryej sanimet brenda qytetit, pastaj të dal në fshatra.

Për rrugën e Kumanovës më është kërkuar që të hartohet edhe projekti për rrjetin e kanalizimit, dhe ajo pjesë është e projektuar, procedura është iniciuar në muajin Maj. Nuk do të lejojmë që të asfaltohen rrugët përderisa nuk është në rregull infrastruktura e rrjeteve të kanalizimeve, sepse po na krijojnë telashe dhe punë të dyfishta.

Rrugët me trotuar do të rregullohen edhe pse nuk e keni specifikuar së për të cilat rrugë e keni fjalën, kurse shenjat e sinjalizimit do të vendosen posa ta kem kontratën me kompaninë e sinjalizimit, sepse ende lënda është në OSHP.

Komision për riparimin e rrugëve nuk kemi, por sipas rregullit dhe ligjit e kemi personin i cili është inxhinier i komunikacionit i cili i mbikëqyrë këto punë dhe besoj që puna është profesionale.

**Nevzad Isufi**: pjesa të cilën e përmendi kolegu im z. Rashiti, lidhur me deponimin, unë mendoj se së pari ajo pjesë duhet ta ketë të instaluar rrjetin e kanalizimit, sepse vërshimet që po ndodhin po ju hyjnë banorëve nëpër shtëpi.

**Naser Korqka** : ne ju dalim në ndihmë banorëve të cilët janë të përfshirë në fatkeqësitë e vërshimeve, ne kemi pastruar përroskën nga Kufca e deri të Restorant Pëllumbi dhe besoj që një vërshim i tillë nuk do të përsëritet.

**Krenare Latifi-Kqiku**: dua të ndërlidhem me përgjigjen e drejtorit, sa i përket rrugës së Kumanovës, sepse aty është i instaluar rrjeti i kanalizimit vetëm mungon pjesa e asfaltimit.

**Naser Korqa**: ne do të dalim në vendin e ngjarjes bashkërisht znj. Latifi-Kqiku dhe do të bindeni se ajo rrugë nuk ka në tërësi kanalizim.

**Nazmi Musa**: kërkoj falje që nuk isha prezent në fillim të seancës, sepse isha i ngarkuar me agjendën time të punës.

Nëse jeni të interesuar të përgjigjem në tri pyetjet e që ka të bëjnë me anulimin e konkursit, mosmarrëveshjet me profesorin e Historisë dhe bursat e studentëve, janë të njëjtat pyetje për të cilat keni marrë përgjigje në Komitetin e Arsimit.

**Valentina Bunjaku-Rexhepi**: është e vërtetë që përgjigjet për këto pyetje janë dhënë në Komitetin e Arsimit, kështu u deklarua Kryesuesi i këtij Komiteti, bile kërkoi që mos të përsëritën të njëjtat pyetje edhe këtu dhe mos të bëhet politikë në Kuvend.

**Nevzad Isufi**: unë kam bërë një kërkesë me shkrim, në gjysmë vjetorin e parë, lidhur me aktivin e gjuhës Shqipe të Shkollës Teknike, lidhur me ndarjen e orëve të gjuhës Shqipe dhe gjuhës Gjermane dhe presim përgjigje, sepse janë bërë disa muaj që nuk kam marrë përgjigje.

**Nazmi Musa**: të gjitha kërkesat që drejtohen ne DKA, ato fillimisht shkojnë në zyrën e Personelit dhe në zyrën e Protokollit. Me shkrim nuk i kemi bërë sepse me gjasë ato janë të përcaktuara, sepse shkolla Teknike është shkollë pilot dhe aty janë të përcaktuara me fusha, ku në kuadër të fushës hynë, Gjuha Gjermane, Gjuha Angleze dhe Gjuha Shqipe, ku tani ato mund t’i marrin nxënësit varësisht prej seleksionimit dhe vullnetit të tyre.

**Me këto debate dhe vendime seanca e katërt i përfundoi punimet në ora 16.40 minuta.**

 **Procesmbajtësja Kryesuesja e Kuvendit**

**\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 **Ardiana Rexhepi Valentina Bunjaku- Rexhepi**